text:
Wednesday, March 4, 2015
BRANDING KEN BAKUNA TI DINGUEN, NAYESKEDIUL
Cabugao, Ilocos Sur – Narugianen ti Municipal-wide Deworming and Branding of Large Ruminants and Rabies Vaccination of Household Pet kadagiti 33 a barangay ti Munisipalidad ti Cabugao babaen iti grupo ti DA-LGU nga irepresentaran ni Dr. Melvyn G. Castro, DVM, Municipal Livestock Coordinator.
Nangrugi ti nasaknap a trabahoda sakbay pay iti Marso 3, 2015 a nayeskediul ket manamnama nga agpatingga inton Marso 25, 2015. Dua a barangay ti nakaeskediul a papanan dagiti pannakabagi ti DA-LGU iti inaldaw ket makigiddanda nga agtrabaho kadagiti pannakabagi ti Municipal Treasurer’s Office babaen iti Tax Mapping Campaign-da kadagiti barangay.
Sakbayna, naited iti LGU Cabugao dagiti kasapulan nga (Anti-Rabies/Livestock Vaccines) para iti Livestock manipud iti Provincial Veterinary Office, Vigan City iti panangidaulo ni Provincial Veterinarian Joey Warren A. Bragado, DVM kas paset ti Animal Care/Livestock Program ti Gobierno Probinsial nga idauluan ni Gov. Ryan Luis V. Singson.
Dagitoy nga aksion ken inisiatiba ket resulta ti nakammayet a programa ti Livestock ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken iti Gobierno Probinsial nga idauluan ni Gov. Ryan Luis V. Singson tapno matulongan dagiti mannalon a mangingato ti matgedanda iti panagpatanoran ti dinguen. # (Web In-Action)
Nangrugi ti nasaknap a trabahoda sakbay pay iti Marso 3, 2015 a nayeskediul ket manamnama nga agpatingga inton Marso 25, 2015. Dua a barangay ti nakaeskediul a papanan dagiti pannakabagi ti DA-LGU iti inaldaw ket makigiddanda nga agtrabaho kadagiti pannakabagi ti Municipal Treasurer’s Office babaen iti Tax Mapping Campaign-da kadagiti barangay.
Sakbayna, naited iti LGU Cabugao dagiti kasapulan nga (Anti-Rabies/Livestock Vaccines) para iti Livestock manipud iti Provincial Veterinary Office, Vigan City iti panangidaulo ni Provincial Veterinarian Joey Warren A. Bragado, DVM kas paset ti Animal Care/Livestock Program ti Gobierno Probinsial nga idauluan ni Gov. Ryan Luis V. Singson.
Dagitoy nga aksion ken inisiatiba ket resulta ti nakammayet a programa ti Livestock ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken iti Gobierno Probinsial nga idauluan ni Gov. Ryan Luis V. Singson tapno matulongan dagiti mannalon a mangingato ti matgedanda iti panagpatanoran ti dinguen. # (Web In-Action)
Posted by Bayan ng Cabugao, Ilocos Sur at 9:46 AM
Subscribe to: Post Comments (Atom)


c: text/html

text:
NARVACAN, Ilocos Sur – Naireport ti maysa a suicide incident iti Narvacan PS idi agarup alas 6:45 iti bigat ti Mayo, 28 daytoy a tawen, idiay Brgy. San Antonio, Narvacan, Ilocos Sur.
Nainaganan ti karpintero a ni Frederick Dela Cruz y Corpuz, 35, naasawaan, karpintero, ken agnaed iti nasao a barangay.
Iti inisial nga inbestigasion nga insayangkat dagiti nagresponde a polis, kuna ti ina ti biktima nga iti oras iti alas 5:30 iti agsapa ti Mayo 28, simrek ti ina ti biktima iti kuarto ti anakna tapno riingenna daytoy. Ngem anian a siddaawna ta nadanonna ti anakna a nakabitin ken adda sugat iti kannigid a takiagna. Idi napagsaludsodan ni Frederick Dela Cruz, Jr., agtawen iti 7 nga anak ti nagbekkel, kunana a nakitana ti amana a nangsugat ken nangibitin iti bagina. Kuna pay ti ubing a binilin ti amana a di agpulong iti asinoman.
Intaray dagiti nagresponde a polis ti biktima iti Ilocos District Hospital ngem indeklara ni Dr. Mary Grace Asuncion a dead-on-arrival ti biktima.
Saan nga intulok ti pamilia a maautopsia ti bangkay ti biktima. (Tawid News T

robotstxt: allowed

filter: keep


text:
Daytoy ti pagsidsiddaawak a damag iti radio Ket nupay saanen a linia por linia ti damage saan nga ad-adayo daytoy/dagitoy a binnatog “Nakapukos ti atension dagiti Sientista – pakaseknan ti Super Bagyo Ompong iti Filipinas” Kadakami, ibilangmi a datdatlag daytoy a damage ta ita laeng a maisirkulo nagan dagiti Sientista adda naun-uneg a kayat a […]
Tag Archives | Hermenegildo A. Viloria
2018: MAIKA-50 A TAWEN TI GF
Ti maika-50 a tawen nga anibersario ti GF* GUMIL-Gunglo dagiti Mannurat nga Ilokano iti Filipinas, ti ibilangmi a nangmaris kasangaymi iti ABRIL 13, 2019; iti maika 77 a tawenmi itan ta, impablaak ti Bannawag – ABRIL 16, 2018 isyu a maysakami (maika- 49) a Mannurat nga Ilokano ti mapadayawan, maipaayan Medalion ken Sertipiko laeng, saankami […]


text:
Golpo ti Suez
Ti akin-amianan a patingga ti tikor ti Baybay Nalabbasit iti Peninsula Sinai a mangpartuat ti Golpo ti Suez (Arabiko: خليج السويس; transliterado: Khalīǧ as-Suwais) iti laud ken ti Golpo ti Aqaba iti daya. Naporma idi ti golpo iti kaunegan ti relatibo nga ubing nga itan ket saanen nga aktibo rengngat ti labneng ti Rengngat ti Golpo ti Suez, a napetsaan kadagiti agarup a 28 a riwriw a tawen.[1] Daytoy ket gumay-at kadagiti 300 kilometro (190 mi) iti amianan babaen ti amianan a laud ken agpatingga idiay siudad ti Ehipto ti Suez ken ti sumrekan ti Kanal Suez. Iti igid ti tengnga a linia ti golpo ket ti pagbeddengan a pagbaetan ti Aprika ken Asia.[2] Mabirukan ti pagserrekan ti golpo iti ngato ti lugar ti lana ken gas ti Gemsa.[3]
Heograpia[urnosen | urnosen ti taudan]
Sakupen ti golpo ti akin-amianan a laud nga ima ti Baybay Nalabbasit iti pagbaetan ti Aprika ken ti Peninsula Sinai. Daytoy ti maikatlo nga ima ti sistema ti rengnga t ti triple a pagsasabtan, ti makadua ket ti Golpo ti Aqaba.
Ti kaatiddog ti golpof, manipud iti sabaganna iti Lingsat Jubal aginggana iti ulona idiay siudad ti Suez, ket 195 milia (314 km), ken agdumaduma ti kaakaba iti 12 aginggana iti 20 milia (19 iti 32 km).
Gay-at[urnosen | urnosen ti taudan]
Ipalawag ti Gunglo ti Internasional a Hidrograpiko ti akin-abagatan a patingga ti golpo a kas "Ti linia a tumartaray manipud iti Ras Muhammed (27°43'N) iti abagatan a punto ti Isla Shadwan (34°02'E) ken kalpasanna agpalaud iti paralelo (27°27'N) aginggana iti aplaya ti Aprika".[4]
Heolohia[urnosen | urnosen ti taudan]
Ti seksion ti estratigrapiko ti labneng ti sedimentario ti golpo ket buklen ti sakbay a panagrengngat ti Paleosoika aginggana ti Oligoseno a batbato a klastiko ken dagiti karbonato, ken aktibo a panagrengngat ken kalpasan a panagrengngat a Mioseno agingga dagiti Holoseno a klastiko ken dagiti ebaporita.[5]:236 Adda dagiti dakkel a lugar ti lana a mabirukan iti golpo: ti El Morgan a naduktalan idi 1964, ti Belayim a naduktalan idi 1955, ken lugar ti Oktubre a naduktalan idi 1977.[5]:238 Ti LUgar ti Oktubre ket agpataud manipud iti Pormasion ti Kretasiko Nubia , ti Pormasion Akinngato a Kteasiko Nezzazat, ti Pormasion Mioseno Nukhul, ken ti Mioseno Asl Kameng ti Pormasion ti Akinngato a Rudeis.[5]:236
Dagiti nagibasaran[urnosen | urnosen ti taudan]
- ^ http://geoinfo.amu.edu.pl/wpk/geos/GEO_2/GEO_PLATE_T-37.HTML Naisalaysayan a pakaammo ti heolohia ti Golpo
- ^ ISS EarthKAM: Images: Collections: Composite: Gulf of Suez, Egypt and Saudi Arabia
- ^ "USGS Open File Report OF99-50-A Red Sea Basin Province (Province Geology)".
- ^ "Limits of Oceans and Seas, 3rd edition" (PDF). International Hydrographic Organization. 1953. Naala idi 7 Pebrero 2010.
- ^ a b c Lelek, J.J., Shepherd, D.B., Stone, D.M., and Abdine, A.S., 1992, October Field, In Giant Oil and Gas Fields of the Decade, 1978–1988, AAPG Memoir 54, Halbouty, M.T., editor, Tulsa: American Association of Petroleum Geologists, ISBN 0-89181-333-0
Dagiti akinruar a silpo[urnosen | urnosen ti taudan]
Midia a mainaig iti Golpo ti Suez iti Wikimedia Commons


text:
Papa Clemente VII
Ni Papa Clemente VII (26 Mayo 1478 – 25 Septiembre1534), naipasngay a kas ni Giulio di Giuliano de' Medici, ket isu idi ti kardinal manipud idi 1513 aginggana idi 1523 ken isu ti Papa manipud idi 1523 aginggana idi 1534.[1]
Dagiti nagibasaran[urnosen | urnosen ti taudan]
- ^ Corkery, James ken Thomas Worcester, Ti Kinapaoa manipud idi 1500: Manipud ti Italiano prinsipe aginggana ti Sangalubongan a Pastor, (Unibersidad ti Cambridge a Pagmalditan, 2010), 29.
Dagiti akinruar a silpo[urnosen | urnosen ti taudan]
Midia a mainaig kenni Clemente VII iti Wikimedia Commons


text:
Kayatko A Makita
Iti pannagnak ditoy daga a mapan,
Agtrabaho’t kaubasan ti Apo ti Gloria
Adu unay mangsulbog puso ken rikna,
Ngem ti Dios nga Apo supapakanna.
Koro:
Kayatko a makita ti rupa ni Jesus,
Ikantak graciana iti agnanayon
Diay kalsada’t gloria innakto ikanta,
Awanen ladingit bin-ig a ragsak.
Uray anya ti sagabaek nga rigat,
No agtalekak iti Apo dinakto bay-an
Uray pay ni satanas sulisugennak,
Ngem ti Dios ikkannak balligi ti biag.
No mapanak diay tay-ak a makigubat,
Adda ni Jesus kanyak ta isu’t kadduak
Manginanamaak unay agballigiak,
Ti Apo ti kadduak a makigubat.
No allon ni patay ket nebnebennak,
Iti barkok nga aglayag iti taw ti biag
Isu pagtalnaenna ti allon ti baybay,
Pagammuam dumtengak diay gloria ni Amak.


text:
Monday, February 9, 2015
TABAKO TI KALAWAAN A NAIMULA ITI DRY SEASON 2014-2015
Cabugao, Ilocos Sur – Iti pannakiuman ti Web In-Action itay nabiit, impakaammo ni Mr. Tomasito Taloza, Head, Cabugao NTA Area a kaaduan ita ti namulaan a pagtatalonan iti ili a Cabugao iti Virginia Tobacco iti Dry Season 2014 – 2015 (Nobiembre-Mayo).
Kabayatanna, adda met dagiti nakauna a nagmula ta nalaka a nasig-atan dagiti minulaanda a disso idinto ta naud-udi dagiti nadam-eg a disso.
Innayon ni Mr. Taloza a manamnama a mamulaan met ita iti umabot iti 1,214.90 ektaria iti aganay a 26 a barangay ti Munisipalidad ti Cabugao.
Insupusop pay ni Mr. Taloza nga umab-abot ti 1,871 a bilang ti mannalon iti agmulmula iti birhinia a tabako iti ili ti Cabugao a mangitandudo iti napintas a produksion iti maaw-awagan a “Berde a Balitok” iti Kailokuan.
Dagitoy a russuat ket resulta ti napintas a panagkammayet ti Gobierno Munisipal ken iti Ahensia ti Agrikultura a makasakup iti NTA iti panangtarabayda kadagiti agmulmula ti Tabako a Birhinia a mangipaay iti nayon ti masapulanda. # (Web In-Action)
Kabayatanna, adda met dagiti nakauna a nagmula ta nalaka a nasig-atan dagiti minulaanda a disso idinto ta naud-udi dagiti nadam-eg a disso.
Innayon ni Mr. Taloza a manamnama a mamulaan met ita iti umabot iti 1,214.90 ektaria iti aganay a 26 a barangay ti Munisipalidad ti Cabugao.
Insupusop pay ni Mr. Taloza nga umab-abot ti 1,871 a bilang ti mannalon iti agmulmula iti birhinia a tabako iti ili ti Cabugao a mangitandudo iti napintas a produksion iti maaw-awagan a “Berde a Balitok” iti Kailokuan.
Dagitoy a russuat ket resulta ti napintas a panagkammayet ti Gobierno Munisipal ken iti Ahensia ti Agrikultura a makasakup iti NTA iti panangtarabayda kadagiti agmulmula ti Tabako a Birhinia a mangipaay iti nayon ti masapulanda. # (Web In-Action)
Posted by Bayan ng Cabugao, Ilocos Sur at 8:30 AM
Subscribe to: Post Comments (Atom)


text:
Maika-40 a paralelo abagatan
Ti maika-40 a paralelo abagatan ket ti sirkulo ti latitud a 40 gradgrado iti abagatan ti ekuador a plano ti Daga. Daytoy ket ballasiwenna ti Taaw Atlantiko, ti Taaw Indiano, Australasia, ti Taaw Pasipiko ken ti Abagatan nga Amerika.
Iti Hunio 21, ti init ket adda kadagiti 26.17° iti langit ken adda kadagiti 73.83° iti Disiembre 21.
Likmut iti lubong[urnosen | urnosen ti taudan]
Mangrugi iti Kangrunaan a Meridiano ken mapan nga agpadaya, ti 40° a paralelo abagatan ket lumabas iti:


text:
“Ania met ti inaramidmo a naimbag iti padam a tao, Jeremy?”
“Idi Huebes, bigbigat a napanak nagdiaging sadiay igid ti baybay.. Adda grupo nga agdidigos. Adu pay ti kaduada nga ubbing…”
“Ket yanna ti kinaimbag nga inaramidmo?” kinuna ni Jun.
“Agtartarayak iti dandani matapliakan ti danum idi adda nagiikkis iti likudak. Agpapaarayatda. Idi taliawek ida, itudtudoda ti lumned-tumpaw iti taaw. Saanakon a nagpangadua ket inarayatko ti malmalmes.”
“Insalakanmo?”
“Kasta ngarud, mommy! Ubing a lalaki. Nagpatengnga iti baybay a dina ammo ti aglangoy.”
“Ania ti inaramidmo?”
“Linangoyko nga insalakan. Intakdangko sako inaplayan iti artificial resuscitation. Kasta unay ti yaman dagiti kakaduana idi naungaran ti ubing.”
“Nalaingka ti artificial resuscitation?”
“Inadalmi iti boyscout idi. Ken naimbag la ketdi ta sinuruannak ni papa nga aglangoy ken no kasano ti agalaw iti malmalmes.”
“Very good no natandaanam amin a naisuro kenka, anak. Pudno met a naimbag ti naaramidam.”
“Palakpakantayo ni Jeremy!” kuna ti ama ket pinalakpakanda ti umis-isem nga anak.
“Ni met Flint ti agistoria!”
“Napanak nakiaay-ayam idta kabarongbarongan idi kalman…”
“Aysuska! Ket no kinabilnaka la ngaruden daydiay a barrairong nga ubing! Ania ti naganna itayen? Dagul? Wen, Dagul! Napanka pay laeng?” immulagat ti ina.
“Nasubegka met , ading…” kuna ni nagtengnga.
“Dimo ammo ti agnakem. Amangan no di laeng kabil ti masagrapmo, patayendaka pay!” binagi ni inaunaan.
“Urayentayo nga agistoria. Ditay unaan…” kuna ti ama. “Ala, ituloymo no ania dayta a kinaimbag nga ibagbagam.”
“Agaayamkami iti basketbol idi napasungadanmi a naliday ni Dagul. ‘Ita man pay a makarikna iti liday ti siga?’ kuna dagiti kakaduak. Ket dinamagda no ania ti gapuna. Imbagana nga agsakit kano ti kabsatda a buridek. Intay man kitaen, kunami idi. Ket nagtataraykami a napan iti barongbarongda. Nakitami a pumpunasan ni Nana Bansiang ti masakit a nakailad iti datar. Nabara ni Ambit ken aggurigor kano.”
“’Painumenyo iti agas, nana no aggurigor, nakunak,”’ ngem nagngilangil ni Nana Bansiang nga awan kano ti igatangda iti agas. Kinautko ti bulsak ket intedko amin a kuarta a linaon ti walletko. Kunak pay kadagiti kakaduak a saankamin nga agmerienda ta itedmi laengen ken ni Nana Bansiang. Immayonda met. Nagdardaras ni Nana Bansiang a napan gimmatang iti agas ti anakna.”
“Ket ania ti sumaruno a napasamak?” kuna ti inaunaan.
“Intuloymi ti nagbasketbol!”
Nagkatawa dagiti nagannak.
“Idi agawidak, inasitgannak ni Dagul, ket nagyaman. Nagkari a dinakto kanon saksaktan ta aggayyemkamin.”
“Naimbag dayta nga inaramidmo, anak. Nasken nga ipariknam ti ayat iti kabusormo…” kuna ti ama.
“Wen, husto dayta. Ti ayat ket parmekenna amin, uray dagiti kabusor. Ta saan a maparmek ti kabusor babaen ti panangbutbuteng wenno babaen ti puersa no di babaen laeng ti ayat ken panangiparikna kadaytoy.”
“Husto ti inaramidmo, Flint, anak, kinaimbag ti agayat iti kabusor.”
“Isu a nawayaakon a mapan agay-ayam idta kabarongbarongan nga awan ti pakaan-anoak, daddy, mommy. …”
ITI sarsarita, makitatayo ti nagduduma a wagas ti ayat. Ngem kangrunaan iti amin no kasano ti panangparukma iti kabusor.
Isu a no kuna ti paradox nga ayatem ti kabusormo a kas iti panagayatmo iti bagim, nasken nga iparikna dayta a sipupuso.
Ti panangayat iti kabusor ket panangited iti panagkappia. No yawat ti kappia iti naimbag a wagas, maisaruag dayta a kappia ket dumteng ti kinaragsak. Agtultuloy iti kinatalinaay a panagbiag. Ayat ti kangrunaan iti amin ditoy sirok ti init…


text:
Plantilia:Ammom kadi/Nobiembre 15< Plantilia:Ammom kadi
- ... a ti Batay-linteg iti India (nailadawan) ket isu ti kaatiddogan a naisurat a batay-linteg iti aniaman a naturay nga estado iti lubong?
- ... a ti Ehipsio a sibilisasion ket nabukel idi panawen a 3150 SK?
- ... a ti kaasitgan a bituen iti Daga ket ti Init?
- ... a ti Olimpiada ket naipammategan a kas ti kangrunaan a salisal dagiti ay-ayam iti lubong nga addaan kadagiti sumurok a 200 a pagilian a makibinglay?
- ... a ti Imperio a Romano ket nagtengngel idi kadagiti agarup nga 6.5 a riwriw a kuadrado kilometro iti rabaw ti daga?


text:
Plantilia:Ammom kadi/Nobiembre 4< Plantilia:Ammom kadi
- ... a ni Papa Benedicto XVI (nailadawan) ket isu ti immuna a papa a nagikkat manipud kenni Papa Gregorio XII idi 1415, ken isu ti immuna a nagboluntario a nagikkat manipud kenni Papa Celestino V idi 1294?
- ... a ti Tanzania ket nagtaud ti naganna manipud ti panagkaykaysa idi 1964 ti estado ti Tanganyika ken ti Zanzibar tapno mangporma ti Republika ti Tanganyika ken Zanzibar?
- ... a ti San Marino ket inkedkeddeng babaen ti kaaduan nga isu ket addaan ti kaduogan a maus-usar pay laeng a naisurat a batay-linteg iti lubong?
- ... a ni Tomas Aquino ket kinemmeg ti bukodna a pamilia ken naibalud idi gapu ti panagayatna a tumipon kadagiti Dominikano imbes nga agbalin a maysa a Benediktino a monghe?
- ... a ti Wimbledon ket isu ti kaduogan ken kangayedan a torneo ti tenis iti lubong?


text:
VIGAN CITY – AGTULTULOY a pannakapadur-as dagiti pasilidad ken pannakapasayaat ti serbisio kadagiti pasiente ti Gabriela Silang General Hospital wenno Ilocos Sur Provincial Hospital, Vigan City babaen ti panagtitimpuyog ti Provincial Government, Department of Health, dagiti personnel, ken dadduma pay nga stakeholders ken sektor.
Dayta ti pinasingkedan ni Dr. Trina Taboga Talaga, Director ti GSGH, kadagiti kameng ti Ilocos Sur Integrated Press kabayatan ti pannakiumanda kenkuana iti naangay a Kapihan iti Amianan Media Forum.
Impakaammo ni Dr. Talaga nga agtultuloy ti pannakapasayaat dagiti pasilidad iti hospital, kalpasan ti pannakapadur-as ti main building, ken pannakabangon ti baro a pasdek. Impalgakna pay nga addan pakauna a pondo a P67 Million para ti pannakabangon ti baro a lima-kadsaaran a pasdek a pakaibalayanto dagiti napateg a serbisio kadagiti pasiente pakaseknan ti cardiovascular and pulmonary cases.
Mairaman kadagiti napadur-as a pasilidad ket dagiti ward ken siled ket awanen dagiti pasiente nga agdudupudop kadagiti pasilio. Napapintas metten ti Emergency Room a pagawatan kadagiti pasiente. Naaddaan met iti airconditioned lounge dagiti para bantay wenno watchers ti Intensive Care Unit a sigud a dagiti kalapaw iti sango ti main building. Napasayaat pay ti drainage system iti compound.
Impakaammo pay ni Dr. Talaga a kalaksidan kadagiti kadaywan nga alikamen kas ti x-ray machine, CT scan, ultrasound. ECG, mammograph, ket addaanen ti ospital kadagiti machine para ti pannakatakuat ken pannakaagas iti tyroid, ken ti moderno a laboratorio ken Magnetic Resonance Imaging machine. Impalgakna pay a ti GSGH ket addaanen iti lisensia kas blood bank a pakaalaan iti dara dagiti agkasapulan, ken ti pannakatamingen dagiti kaso ti neuro surgery.
Impakaammona a ti GSGH ket mabigbigen nga International Standard Organization, ken addaanda iti umanay a personnel a madadaan nga agserbi pakairamanan dagiti kualipikado a doktor ken nurses. Impalgakna nga iti agdama ket umad-adun dagiti doktor nga agaplikar iti ospital gapu iti napasayaat a compensation package ken working condition. Impalgakna a ti problemada ket ti panagpanaw dagiti nurse a mapan sadiay abroad a nangatngato ti sueldoda a gapu a mayatiddog ti oras ti duty ken mapalawa ti sakupen ti pagserbianda.
Inlawlawagna a dua ti klase dagiti agpapaay a doktor iti GSGH – ti organic wenno permanent doctor wenno dagiti addaan iti plantilla a regular nga agsusueldo iti ospital; ken dagiti visiting doctor kangrunaanna dagiti espesialista ken consultant. Impakaammona a dagiti organic doctor ket saanda a mabalin ti agkolekta iti professional fee kadagiti pasiente ta agsusueldodan iti ospital kabayatan ti panagserbida. Inlawlawagna a dagiti visiting doctor laeng ti mabalinna nga agsingir iti professional fee agpatingga iti P20,000.
Impakaammo ni Dr. Talaga nga uray no marigatan ti GSGH, ikagkagumaanda a serbian dagiti amin a pasiente nangruna dagiti napanglaw babaen ti panangiyendorsoda kadakuada kadagiti maseknan nga opisina ken ahensia kas ti Philhealth, Philippine Charity Sweepstake Office, dagiti congressmen iti probinsia, opisina ti gobernador ke bise gobernador ken dagiti local chief executives.
Inlawlawag ni Dr. Talaga nga iti agdama ket adda pay laeng iti Level II ti GSGH, ken ikagkagumaandan a padur-asen pay iti Level III tapno makompleto dagiti serbisioda ket agbalinton a Medical Center tapno ad-adunto a pasiente dagiti maserbianda, ken mabalindanton ti agawat kadagiti intern kadagiti medical school kas ti University of Northern Philippines School of Medicine a karruba ti ospital. Impakaammona pay nga adu dagiti estudiante iti medical technology, nursing ken midwifery ket agsansanay iti GSGH a manamnama nga inton agturposda ken agballigida iti propesionda para ti pannakataripato ti salun-at. (Eden A. Alviar)


text:
Palsi-it ti Rukkuas
December 4, 2007 1 Comment
Adda met latta apges ti lagip uray no dagitoy ket napasam-iten ti panawen.
Ti lagip ket saan laeng a maysa a panid ti biag.
Daytoy ketdi ti anag ti kinaadda, ti kinnaammo nga agsubli kadagiti sarita, dagiti sarita a maibagak a kukuak, ti bukodko, ti bukod ti pamiliak, ti kaputotak, ti kinailokanok. Ti siak.
Wen, ti pakasaritaak. Ti pakasaritaan ti pamiliak. Ti pakasarsaritaan ti kaputotak. Maysa a pakasaritaan ti Ilokano. Ti biagko, ti biag ti pamiliak, ti biag ti kaputotak, ti biag ti Ilokano.
Ha.Ha. Adda gayam pakasaritaak. Ti my storyk saan ketdi a his story. Ti ka saysay an.
Anian a muraregko idi malagipko a gayam, nasaludsod kaniak idin ti rugi ti pakasaritaak: “What were your memorable experiences?”
Anak ti sal-it. Insuratko idi ti ingles. Sling kunak idi ti palsi-it, plow kunak met ti witiwit, ken bamboo stick kunak met iti burrarawit. Anian a kinaadayo ti pakasaritaak dagitoy a balikas?
Nasursurok ti ageggem ti palsi-it idi pabantayan kaniak daydi Apong Lakay ti naiguris a bunobon. Pagabogko kadagiti kusapo ken pagaw nga agsiba. Malagipko pay ti umuna a pannangsirigko ti umuna met a palsi-itko. Adda balana a bingkol, natangken a ta bingkol ngarud. Inpuestok ti tanganko ti baet ti pasanga ti putan a kasla pannirigan. Bininnatko ti lastiko. Inibbatak. Boom. Annaaayyko. Ninana’ tan a palsi-it. Limmetemen a ti kuko ti tanganko.
Anian apok? Kuna di Apongko. Isu ngad a sirigem tapno masiertom nga adda puntaam. Saan a nga ita bukodmo a bagi. Dagidiay a siba.
Wen. Wen dagidiay a siba. Saan a ti bukodko a bagi (biag?). Lima ti tawenko idi.
Pagatabagak idi diay witiwit ti aradomi a rabnil (rod nail). Ibaklayko nga ikawit ditoy abagak idi no agbueltakami ken daydi nuangko a lakay. Landok di aradomi. Adda sinan dakulap didiay sungona nga adda abotna. Uppat. Adda maysa a landok a kasla lansa a pakaikawitan ti sangol. Ti paudi kuna idi ni Apong. Tay sangol ti kayatna sawen. Dagitoy uppat nga abot ket isu ti sukat ti kinauneg ti kaan ti arado. Nabaked daydi tangbaw, stainless daydi sarapa ken subsob. Adda met kasla lipit a namagkamang iti dadiay tangbaw ken witiwit. Maisaluket ditoy daydiay sukil.
Panagkiwar ti nagsursuroak. Nalaka a maarado ta naarado ngaruden. Inpakok daydi nuangko a lakay. Sinarunok babaen ti saplit ken awid. Saplitak no agpakannawan. Awidek no agpakannigid. Idi nangan daydi aradok, tinembengko laeng. No nakakali gayam ti arado ken magmagna ti nuang, timbeng laeng ti kasapulan.
Naglaka met, Apong. Siak.
Nalaka a ta naarado ngaruden. Ni Apong.
Padasem ti agrebba. Ti mangraat ti bukodmo a gulis. Isu ti bukodmo. Isunto ti saritaem. Ni Apong manen.
Sadino ngarud ti rebbaek? Siak met.
Timbengem ketdi ti agarado, lokdit. Inton maiwasiwasmon ‘ta arado ken ammomon nga arrabisen ‘ta gulismo. Adunto ti marebba. Ni Apong Lakay manen.
Siam ti tawenko idi. Minulaak ti balatong ti immuna nga inaradok.
Adda kurang a maysa ektaria a kakawayanan daydi Apongko a Lakay. Kawayan kunami daydiay kawayan nga adda siitna. Bayog kunami daydiay awan ti siitna.
Maysa a malem a naggapuak idi diay eskuela. Saanak pay laeng a nakadanon idi idiay balaymi a napalawlawan ti sabsaba. Saan pay a panagiapon iti nuang ken saanko pay laeng oras ti apan agilukat ti ludong ti koral. Naawisdak da Edward a kapiduak nga agay-ayam ti pinnuged. Daytay man adda agala ken agbantay tapno dagiti agay-ayam ket makalabes kadagiti uged.
Maysa a siblok. A mayat. Dua. Mayat latta. Tallo. Bog!!
Napusi ti ngipenko. Ditoy pangak. Inggana’ta isu laeng ti kurang a ngipenko.
Nagtarayak a nagawid. Nagdinnungpar kami ken Edward kunak kenni Papa. Daradara ti ngiwatko. Inyamlidko ti manggas ti unipormek kadagiti katay ken butegko. Napusi ti ngipenko, kunak.
Diablo.
Innala ketdin ni Papa ‘tay burrarawit a nakasaluket iti ayan ti didingmi. Pagbaot kadagiti baka a makasari iti koral no kasdiay a rabii. Inyablatna ketdin ditoy ayan ti kullapit a gurongko.
Awan pay pantalonko idi. Narigat pay a makabriefnak uray siam ti tawenkon. Apo unay ketdin. Kimmawiwit a daydiay burrarawit ditoy gurongko. Binilangko. Uppat dagiti binatlag nga attitiddog ti agsumbangir a gurongko.
Huston, Papa. Siak.
Agyamanka ‘ta saan nga ‘diay kullayot ti kabalio. Ni Papa.
Wen. Napusi ti ngipenko. Ditoy ayan ti pangak. Malagipko itatta.
Ngem, adda pay laeng ti sangik. Malagipko manen.
Ti palsi-it ket addaan pannirigan. Adda puntaan. Mabinnat a para kadagiti siba. Malagipko itan.
Adu met ti marebba. Ammokon. Itan.
Daytoy ti isuratko koma idi ngem ingles met. Daytoy ti saritak. Ti pakasaritaak. Daytoy ti lagipko a paset ti sarita. Duapulo ket siam a tawen kalpasan ti umuna a bala ti palsi-it.
Itatta.
Ammok nga adda rukkuas. A kasapulak ti palsi-it ti balikas. Ti witiwit ti tagainep. Ti sangi ti tignay.
3 December 2007
Agoo, La Union
10:00pm


text:
Adolf Hitler
Ni Adolf Hitler (Aleman: [ˈadɔlf ˈhɪtlɐ] ( denggen); 20 Abril 1889 – 30 Abril 1945) ket naiyanak idi nga Austriano, Aleman a politiko ken ti daulo iti Nailian a Sosialista a Partido ti Agobobra nga Aleman (Aleman: Nationalsozialistische Deutsche Arbeiterpartei (NSDAP), kadawyan a makunkuna a ti Nasi a Partido). Isu idi ti kansilier ti Alemania manipud idi 1933 aginggana idi 1945, ken diktador iti Nasi nga Alemania (a kas iti Führer und Reichskanzler) manipud idi 1934 aginggana idi 1945. Ni Hitler ket kadawyana a naikumadua ti panakbangon iti pasísta idiay Europa, Maikadua a Sangalubongan a Gubat, ken ti Holokausto.
Maysa a naarkosan a beterano iti Umuna a Sangalubongan a Gubat, ni Hitler timmipon ti Partido ti Agobobra nga Aleman, ti nagpauna iti Nasi a partido, idi 1919, ken nagbalin a daulo iti NSDAP idi 1921. Idi 1923 nagpadas isuna ti kudetá, ti makunkuna a Beer Hall Putsch, idiay Munich. Ti napaay a kudetá ket isu ti nagbanagan a panakaibalud ni Hitler, nga iti daytoy a panawen ket sinurat na ti naisurat a panglaglagip, a Mein Kampf (Ti Panagsagabak). Kalpasan ti panakawayawayaan na idi 1924, ni Hitler ket nakaganab ti suporta babaen ti panagiyaddang na ti Pan-Hermanismo, antisemitismo, ken kontrakommunismo nga addaan isuna ti natagirayad a panagbitla ken Nasi a propaganda. Kalpasan ti panakitudon na a kas ti kanselor idi 1933, binaliwan na ti Weimar a Republika iti Maikatlo a Reich, maysa daytoy a maymaysa a partido diktadora a naibatay iti totalitario ken autokratiko ideolohia iti Nasismo. Ti naisawangna a panggep idi ket ti agipabangon ti maysa a Baro nga Urnos iti kapulosan a Nasi nga Aleman a hegemonia (panagsakup) iti kontinental nga Europa.
Dagiti ganganaet ken domestiko nga annuroten ni Hitler ket addaan iti pagtungpalan iti panaggemgem ti Lebensraum ("pagtaengan a lugar") para iti Hermaniko a tattao. Isu ti nangiturong ti panagarmas manen ti Alemania ken ti panagraut iti Polonia babaen ti Wehrmacht idi Septiembre 1939, a nagbanagan daytoy ti panagrugi Maikadua a Sangalubongan a Gubat idiay Europa. Babaen ti panagturay ni Hitler, idi 1941 dagiti puersa ti Alemani ken dagiti kumaduaan a Europeano kaaduan a sinakopda ti Europa ken Amianan nga Aprika. Dagitoy a naganganab naininut a naipasubli, ken idi 1945 dagiti Kumadua a buyot ket inabakda ti buyot ti Alemania. Dagiti supremasista ken pinakapuli a pagayatan nga annuroten ni Hitler ket nagbanagan dagiti sistematiko a panagpapatay kadagiti sangapulo ket maysa a riwriw a tattao, a mairaman dagiti gangani nga innem a riwriw a Hudio.
Iti panungpalan nga al-aldaw iti gubat, idi agdama ti Gubat iti Berlin idi 1945, ni Hitler ket inasawana ti nabayagan a kamalalana, ni Eva Braun. Idi 30 Abril 1945, kalpasan ti basbassit ngem dua nga aldaw, dagitoy dua ket nagpakamatayda tapno saanda a matiliw babaen ti Nalabbaga a Buyot, ken dagiti bangkayda napuoran.
Dagiti nasapa a tawen[urnosen | urnosen ti taudan]
Kaputotan[urnosen | urnosen ti taudan]
Ti ama ni Hitler, Alois Hitler (1837–1903), ket isu idi ti anak ti ruar ni Maria Anna Schicklgruber. Ti pannakaipasngay a pannakapanekan ni Alois ken saan a nanginagan ti amana, gapu daytoy ti ubing ket innalana ti apelyido ti inana. Idi 1842 ni Johann Georg Hiedler ket inasawana ni Anna. Kalpasan ti ipupusayna idi 1847 ken ti ipupusayna met idi 1856, ni Alois ket inay-aywanan ti pamilia ti kabsat a lalaki ni Hiedler a ni Johann Nepomuk Hiedler.[1] Saan amnipud idi 1876 a ni Alois ket naglehitimado ken ti panagbuniagan a rehistro ket binaliwan ti maysa a padi a nasaksian ti tallo a tao.[2] Idi agur-uray ti tribunal idiay Nuremberg idi 1945, ti Nasi opisial a ni Hans Frank ket nagipaltiing ti kaad dagiti surat a nangitunton nga ti ina ni Alois ket naidakawat nga agtagibalay para iti maysa a Hudio a pamilia idiay Graz ken ti agtawen ti 19 nga anak a lalaki ti pamilia, a ni Leopold Frankenberger, ket isu ti nakaputot kenni Alois.[3] Nupay kasta, awan ti Frankenberger, Hudio wenno dagiti sabali pay, a nairehistro idi idiay Graz iti dayta a paset ti panawen.[4] Dagiti agipakpakasarita ket agduduada a ti matunton nga ti ama ni Alois ket maysa a Hudio.[5][6]
Iti edad a 39, ni Alois innalana ti apelyido a "Hitler", ken naipangiletra pay a kas "Hiedler", "Hüttler", wenno "Huettler"; ti nagan ket mabalin a naipakadawyan ti panungpalan a panangiletra babaen ti maysa a padi. Ti nagtaudan iti daytoy a nagan ket baka ti "maysa nga agtaeng iti kalapaw" (Pagalagadan nga Aleman Hütte), "pastor" (Pagalagadan nga Aleman hüten "ag-guardia", Ingles "heed"), wenno manipud dagiti Eslabo a balikas Hidlar ken Hidlarcek.[7]
Kinaubing[urnosen | urnosen ti taudan]
Ni Adolf Hitler ket naipasngay idi 20 Abril 1889 idiay Gasthof zum Pommer, maysa a pagdagusan daytoy idiay Ranshofen,[8] daytoy ket maysa a purok a naikapet idi 1938 iti munisipalidad iti Braunau am Inn, Austria-Hungarai. Isu ket ti maikapat kadagiti innem nga annak ni Alois Hitler ken Klara Pölzl (1860–1907). Dagiti kinauna a kakabsat ni Adolf – Gustav, Ida, ken Otto – ket pimmusayda a kas maladaga.[9] Idi agedad ti tallo ni Hitler, tti pamilian a ket immalis idiay Passau, Alemania.[10] Isu idiay ti nakaadalanna ti naisangyan nga baba a Babaro a dialekto, ngen saan a ti Austriano Aleman, a nakamarka daytoy ti panagbitlana iti amin a kabibiagna.[11][12][13] Idi 1894 ti pamiliana ket immalisda manen idiay Leonding (asideg ti Linz), ken idi Hunio 1895, ni Alois ket nagretiro idiay bassit a dagana idiay Hafeld, nga asideg idiay Lambach, nga isu ket nagpadas iti panagtaltalon ken panagtaripato dagti uyokan. Ni Adolf ket nagbasa idiay Fischlham. Ni Hitler ket naamanga kadagiti pannakigubat kalpasan idi nakabiruk ti nailadawan a libro a maipanggep ti Pranko-Prusiano a Gubat manipud kadagiti tagikua ti amana.[14][15]
Ti inyaalisda idiay Hafeld ket naiparna iti panakairugi iti nakaro a panagringgor ti ama ken anak a lalaki a gapuanan daytoy babaen ti saan a pangsurot ni Adolf ti nainget a displina iti eskuelana.[16] Dagiti ganetget a panagtaltalon ni Alois Hitler idiay Hafeld ket napaay, ken idi 1897 ti pamilia ket immalis idiay Lambach. Ni Hitler ket nagbasa iti maysa a Katoliko a pagadalan a maika-11 a siglo a Benediktino a monasterio, a ti pulpito ket nanakutukotan ti maysa a naestiloan a suwastika a simbolo iti eskudo ni Theodorich von Hagen, ti sigud idi nga abad.[17] Ti agwalo nga edad a Hitler ket nagadal kadagiti panagkanta, nagkanta iti koro ti simbaan, ken isu ket nagpanpanunut pay nga agbalin a maysa a padi.[18] Idi 1898 ket agnanayonda a nagsubli idiay Leonding. Ti ipupusay ti ububing a kabsatna a lalaki, a ni Edmund, manipud ti sakit a kamuras idi 2 Pebrero 1900 ket nauneg nga umapay kenni Hitler. Nagbaliw isuna manipud ti natalged ken nalaing a manakigayyem ken nalaing nga estudiante, iti naliday, nasuktu ken nasidunget nga ubing iti amana ken dagiti manursuro kaniana.[19]
Ni Alois ket nagballigi iti karerna iti opisina ti aduana ken kayatna a ti anakna ket sumurot kaniana.[20] Ni Hitler ket nagngdrama idi ti maysa nga episodio manipud iti daytoy a paset ti panawen nga isu ket intugot ti amana nga agbisita ti opisina ti aduana, a nagiladawan daytoy a kas ti napasamak a nagited ti di-makapakawan a panaggura a nagbaetan ti ama ken anak, a dagitoy dua ket napigsa ti pakinakemda.[21][22][23] Ti di-panakaikaskaso ti panagayat ti anakna a mapan nga agbasa ti klasiko a pagadalan ket ti ayatna nga agbalin a maysa nga artista, idi Septiembre 1900 ni Alois ket inpatulodna ni Adolf idiay Realschule idiay Linz.[24] (Daytoy ket isu met laeng ti nangato nga eskuela a nagbasaan ni Adolf Eichmann idi kalpasan ti 17 a tawtawen.)[25] Ni Hitler ket nagrebelde iti daytoy a keddeng, ken iti Mein Kampf nangipakaammo nga isu ket saan a nalang ti panagadalna, nga isu ket agnamnama a no makita ti amana "a ti bassit a panagrang-ayko idiay teknikal a pagadalan a ti amak ket palubosannak nga agiruknoy ti arapaapko."[26]
Ni Hitler ket nagragut iti Aleman a nationalismo manipud idi ubing pay.[27] Ni Hitler ket nangiyebkas ti pannakamatalekna laeng iti Alemania, nga umuyuyaw ti maapapday a Habsburg a Monarkia ken dagiti panagturayna kadagiti adu ti nadumaduma nga etnikona nga imperio.[28][29] Ni Hitler ken dagiti gayyemna ket inususarda ti panagkablaaw a "Heil", ken nagkankantada kadagiti Aleman a nailian a kanta "Deutschland Über Alles" imbes nga iti Austriano nga Imperial a kanta.[30]
Kalpasan ti kellaat nga ipupusay ni Alois idi 3 Enero 1903, ti panagadal ni Hitler naapday. Isu ket pinalubosan ti inana nga agsardeng idi otonio ti 1905.[31] Simmrek isuna idiay Realschule idiay Steyr idi Septiembre 1904; simmayaat met dagiti panagkukuana ken dagiti aramidna ken dagitoy ket nagin-inut a rimmmang-ay.[32] Idi otonio iti 1905, kalpasan ti pakaruarna maikadua ken panungpalan nga eksamen, ni Hitler ket pimmanaw idiay eskuelana nga awan ti tarigagay nga agpasayaat ti panagadalna wenno awan ti nalawag a planona para iti masakbayan a karrerna.[33]
Dagiti nagibasaran[urnosen | urnosen ti taudan]
- ^ Maser 1973, p. 4.
- ^ Maser 1973, p. 15.
- ^ Rosenbaum 1999.
- ^ Hamann 2010, p. 50.
- ^ Toland 1992, pp. 246–47.
- ^ Kershaw 1999, pp. 8–9.
- ^ Jetzinger 1976, p. 32.
- ^ BBC News, 2011.
- ^ Shirer 1960, p. 9.
- ^ Rosmus 2004, p. 33.
- ^ Keller 2010, p. 15.
- ^ Hamann 2010, pp. 7–8.
- ^ Kubizek 2006, p. 37.
- ^ Kubizek 2006, p. 92.
- ^ Hitler 1999, p. 6.
- ^ Fromm 1977, pp. 493–498.
- ^ Hauner 1983, p. 2.
- ^ Shirer 1960, pp. 10–11.
- ^ Payne 1990, p. 22.
- ^ Kershaw 2008, p. 9.
- ^ Hitler 1999, p. 8.
- ^ Keller 2010, pp. 33–34.
- ^ Fest 1977, p. 32.
- ^ Kershaw 2008, p. 8.
- ^ Lipstadt 2011, p. 272.
- ^ Hitler 1999, p. 10.
- ^ Evans 2003, p. 163.
- ^ Bendersky 2000, p. 26.
- ^ Ryschka 2008, p. 35.
- ^ Hamann 2010, p. 13.
- ^ Kershaw 2008, p. 10.
- ^ Kershaw 1999, p. 19.
- ^ Kershaw 1999, p. 20.


text:
STA. MARIA, Ilocos Sur – Maysa a lalaki ti nabagsol iti maysa a lamay ti minatay idiay barangay Maynganay Norte, ditoy nga ili.
Nabigbig ti biktima a managan Rodrigo Devis, 63, ken residente iti barangay Nagtupacan ditoy idinto a nainaganan ti suspek a ni Mauro Adrion, residente iti Maynganay Norte, iti daytoy met laeng nga ili.
Iti inisial nga imbestigasion ti polis, naammuan nga adda saan a nagkinnaawatan dagiti dua, ket inuksot ti suspek ti batangas knifena sana binagsol ti likod ti biktima.
Naitaray ti biktima iti Reyes Clinic and Hospital ti biktima idinto a boluntario met a simmuko ti suspek.


text:
Mayo 24
Ti Mayo 24 ti maika-144 nga aldaw ti tawen (maika-145 kadagiti bisiesto a tawen) iti kalendario a Gregoriano. Adda pay 221 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1905 – Mikhail Sholokhov, Sobiet/Ruso a nobelista (pimmusay 1984)
- 1940 – Joseph Brodsky, naiyanak a Ruso a mannaniw, Premio Nobel a laureado (pimmusay 1996)
- 1941 – Bob Dylan, Amerikano a mannaniw ken musikero
Pimmusay[urnosen | urnosen ti taudan]
- 1972 – Asta Nielsen, Danes nga aktres iti naulimek a pelikula (naipasngay 1881)


text:
Santiago, Isabela
Ti Siudad ti Santiago ket maysa a primera klase a nawaya a komponente a siudad iti probinsia ti Isabela iti Filipinas.
Dagiti baranggay[urnosen | urnosen ti taudan]
Ti Siudad ti Santiago ket nabingbingay a politikal iti 37 a barbaranggay.[2]
- Abra
- Ambalatungan
- Balintocatoc
- Baluarte
- Bannawag Norte
- Batal
- Buenavista
- Cabulay
- Calao East (Poblacion)
- Calao West (Poblacion)
- Calaocan
- Villa Gonzaga
- Centro East (Poblacion)
- Centro West (Poblacion)
- Divisoria
- Dubinan East
- Dubinan West
- Luna
- Mabini
- Malvar
- Nabbuan
- Naggasican
- Patul
- Plaridel
- Rizal
- Rosario
- Sagana
- Salvador
- San Andres
- San Isidro
- San Jose
- Sinili
- Sinsayon
- Santa Rosa
- Victory Norte
- Victory Sur
- Villasis
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Isabela". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Isabela". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SANTA, Ilocos Sur – Tallo a lugan ti nainbolbar iti aksidente iti Barangay Banaoang, ditoy nga ili idi malem ti Septiembre 26.
Awan ti naireport a grabe a nasugatan ngem nagsagrap iti dadael dagiti tallo a lugan a pakairamanan ti Farinas Trans Bus, Mitsubishi Canter Aluminum truck van, ken Ford Ranger Pick-up.
Iti inisial nga inbestigasion ti kapolisan, agsalog ti Farinas Bus iti nadakamat a barangay idinto a nakasardeng ti Mitsubishi Canter ken Ford Ranger ta pinaunada nga agsikko ti di nabigbig a pick-up, ket idi makita ti drayber ti bus a ni Derick Pilotin y Valdez, 35, dagiti nakasardeng a lugan, nagpreno ngem gapu ta nagalis ti kalsada maigapu iti panagtudona, nadungparna ti Mitsubishi Canter ket dinungpar met ti Canter ti Ford Ranger.
Naipan dagiti lugan ken dagiti drayber iti police station para iti umisu a disposision.#


text:
Wednesday, March 25, 2015
ONION AND GARLIC GROWERS ASSOCIATION, NAGMITING
Cabugao, Ilocos Sur - Naangay ti miting dagiti Opisiales/Kameng ti New Cabugao Onion and Garlic Growers Association nga idauluan ni Mr. Henry B. Saliganan iti Marso 25, 2015 iti 2nd Floor, Municipal Building, Cabugao, Ilocos Sur.
Kangrunaan a napagpapatangan ditoy a miting ket iti panagbayadda iti nasublatda a gatad iti Munisipio a nagpuonanda iti panagmulada ken trinatarda iti napintas a pannakaipakat ti Recording System-da.
Nainayon pay a natratar iti nasapsapa a panaggatangda ti bin-i nga usarenda iti panagmulada ti bawang ken lasona.
Imbatad ni Mr. Armando Azcueta nga addaan ti Asosasion-da iti P500,000 a kantidad a manamnama nga usarenda kadaytoy a gay-atda.
Dagitoy nga aksion ken inisiatiba ket maigapu iti panangparegta ti LGU Cabugao nga idauluan ni Mayor Edgardo “Ediboy” S. Cobangbang, Jr. iti pannakaparegget ti industria ti nateng partikular ti bawang ken lasona ditoy Munisipalidad ti Cabugao tapno manayonan ti matgedan dagiti mannalon ken agtultuloy a maital-o ti kasasaad ti panagbiagda. # (Web In-Action)
Kangrunaan a napagpapatangan ditoy a miting ket iti panagbayadda iti nasublatda a gatad iti Munisipio a nagpuonanda iti panagmulada ken trinatarda iti napintas a pannakaipakat ti Recording System-da.
Nainayon pay a natratar iti nasapsapa a panaggatangda ti bin-i nga usarenda iti panagmulada ti bawang ken lasona.
Imbatad ni Mr. Armando Azcueta nga addaan ti Asosasion-da iti P500,000 a kantidad a manamnama nga usarenda kadaytoy a gay-atda.
Dagitoy nga aksion ken inisiatiba ket maigapu iti panangparegta ti LGU Cabugao nga idauluan ni Mayor Edgardo “Ediboy” S. Cobangbang, Jr. iti pannakaparegget ti industria ti nateng partikular ti bawang ken lasona ditoy Munisipalidad ti Cabugao tapno manayonan ti matgedan dagiti mannalon ken agtultuloy a maital-o ti kasasaad ti panagbiagda. # (Web In-Action)
Posted by Bayan ng Cabugao, Ilocos Sur at 12:45 PM
Subscribe to: Post Comments (Atom)


text:
STA. CRUZ, Ilocos Sur – Nadunor ti
maysa a mayor iti maysa nga ili iti Ilocos Norte gapu iti aksidente a
nakainbolbaran ti luganda iti Barangay Mambog, ditoy nga ili itay
lawasna.
Naitaray ni Mayor Rene Gaspar ti
Carasi, Ilocos Norte agraman ti drayberna a ni Alexander Domingo, 32,
residente iti Virbira, ken di nainaganan a kakaduada iti Tagudin
General Hospital, Tagudin, Ilocos Sur para iti pannakataming ti
sugatda.
Segun
iti inisial nga inbestigasion, sarsarunuen ti Toyota Revo a
nagluganan ti mayor ken kakaduana ti maysa 10-wheeler truck a
minaneho ni Rudy Corpuz, 57, residente ti San Pedro, Candon City idi
kellaat a nagsardeng ti truck ket iti panangpadas ni Corpuz a
manglisi, nasapgidna ti bakrang ti truck a nakaigapuan ti
pannakaidungparda iti waiting shed.#


text:
Santo Tomas, Davao del Norte
Ti Santo Tomas ket maysa a primera klase nga ili iti probinsia ti Davao del Norte iti Filipinas.
Dagiti baranggay[urnosen | urnosen ti taudan]
Ti Santo Tomas ket nabingbingay a politikal iti 19 a barbaranggay.[2]
- Balagunan
- Bobongon
- Esperanza
- Kimamon
- Kinamayan
- La Libertad
- Lungaog
- Magwawa
- New Katipunan
- Pantaron
- Tibal-og (Pob.)
- San Jose
- San Miguel
- Talomo
- Casig-Ang
- New Visayas
- Salvacion
- San Vicente
- Tulalian
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Davao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Davao del Norte". Datos ti Populasion ti Ili. Dibision ti Panagsukisok ti LWUA. Naala idi 20 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Sasao a Bisaya
Ti Bisaya wenno Binisaya ket ti grupo dagiti pagsasao ti Filipinas a maikabagian iti Tagalog ken Bikol, amin dagitoy a tallo ket parte ti sasao a Tengnga a Filipino. Kaaduan kadagiti pagsasao a Bisaya ket naisasao iti sibubukel a seksion ti Visayas iti pagilian, ngem naisasao pay dagitoy idiay Rehion ti Bicol (naipangpangruna idiay Masbate), dagiti isla ti Luzon, a kas dagiti mangbukel ti Romblon, kaaduan dagiti lugar ti Mindanao ken ti probinsia ti Sulu a mabirukan idiay abagatan a laud ti Mindanao. Adda met dagiti agtataeng idiay Metro Manila nga agsasao pay iti Bisaya.
Sumurok a 30 dagiti pagsasao a mangbukel ti pamilia ti pagsasao a Bisaya. Ti pagsasao a Bisaya a kaaduan ti mangisasao ket ti Cebuano, ken insasao daytoy babaen dagiti 20 a riwriw a tattao a kas patneng a pagsasao idiay Tengnga a Visayas, dagiti parte ti Akindaya Visayas, akindaya a Rehion ti Isla ti Negros ken ti kaaduan ti Mindanao. Dagiti dua pay a sabali a kaaduan nga ammo a sasao a Bisaya ket ti Hiligaynon (Ilonggo), ken insasao daytoy babaen dagiti 7 a riwriw a tattao iti kaaduan ti Akinlaud a Visayas, akinlaud a Rehion ti Isla ti Negros ken ti SOCCSKSARGEN ken ti Waray-Waray, nga insasao babaen dagiti 3 a riwriw a tattao idiay Akindaya Visayas.
Dagiti linaon
Nomenklatura[urnosen | urnosen ti taudan]
Dagiti patneng nga agsasao iti sasao a Bisaya, a naipangpangruna iti Cebuano, Hiligaynon ken Waray ket ibagada ti nagan ti pagsasaoda iti lokal a nagan, ngem babaen pay iti Bisaya wenno Binisaya, a ti kayatna a sawen ket pagsasao a Bisaya. Daytoy ket makaallilaw wenno pakaiturongan iti pakaallilawan gapu ta dagiti sabali apagsasao ket mabalinda a matawagan iti Bisaya babaen dagiti respektibo a mangisasao uray no dagiti pagsasaoda ket agsinnaranay a maawatan. Nupay kasta, dagiti pagsasao anaidasig iti kaunegan ti pamilia ti pagsasao a Bisaya ngem patneng a naisasao iti ruar ti Visayas ket saanda nga agus-usar iti bukod a reperensia iti Bisaya wenno Binisaya. Dagiti agsasao iti Masbatenio, Romblomanon, Surigaonon ken Butuanon, ti termino a Bisaya ket kadawyan a mangibaga iti Cebuano wenno Hiligaynon. Gapu ta dagiti Tausug ket kaaduanda a Muslim, ti paniriganda ti termino a Bisaya a kas relihioso a termino a mangibagbaga kadagiti Filipino a Kristiano (kaaduan a mangibagbaga a Cebuano ken/wenno Hiligaynon gapu ta isuda ket dagiti agkaarruba a pagsasao).
Awan pay dagiti napaneknekan a pasamak a mangpasingked kadagiti taudan ti Bisaya. Nupay kasta, adda maysa nga etniko a grupo idiay Malaysia ken Brunei a mangtawtawag iti bagida iti isu met laeng a nagan. Nupay kasta, dagitoy a grupo ti etniko ti Filipinas ket nasken a saan a maiyallilaw kadagita adda idiay Borneo.
Akin-uneg a panangidasig[urnosen | urnosen ti taudan]
Ited ni David Zorc ti sumaganad nga akin-uneg a panangidasig para iti sasao a Bisaya (Zorc 1977:32).[2] Dagiti lima a kangrunaan a sanga ket ti Abagatan, Cebuano, Sentral, Banton, ken Laud. Nupay kasta, ibagbaga ni Zorc a ti pamilia a pagsasao a Bisaya ket ad-adu a kasla iti maysa a lugar ti dialekto imbes a maysa nga agsmang dagiti dagus a malasin a pagsasao. Ti sasao nga Abagatan a Bisaya ket naikeddengda nga immuna a nagbalwbaliw, sinaruno babaen ti Cebuano ken kalpasanna dagit inabati a sanga. Iti pay seksioin ti Visayas, ti probinsia ti Romblon ket isu ti kaaduan iti lingnguistiko a dibersidad, gapu ta dagiti pagsasao manipud kadagiti tallo a nangruna a sanga ti Bisaya ket naisasaoda idiay malaksid kadagiti indihenio a Romblomanon ken Banton.
Naipangpangruna ti Baybayanon ken Porohanon ket addaanda iti subestrata iti Waray-Waray, a mangipakita iti ad-adu a pannakaiwarwaras ti Waray sakbay dagiti agsasao ti Cebuano ket nangrugrugida a nagpaadu a nangrugi manipud kadagidi tawtawen ti tengnga ti 1800.[3]
Ti dagup dagiti 36 a karuay ket nailista dita. Dagiti agmaymaysa a pagsasao ket namarkaanda babaen dagiti italiko.
- Bisaya
- 1. Abagatan (naisasao idiay akin-amianan a daya nga aplaya ti Mindanao)
- Butuan-Tausug
- Surigao
- Surigaonon
- Tandaganon
- 2. Cebuano (naisasao idiay Cebu, Bohol, Siquijor, Akindaya a Negros, akinlaud a Leyte ken akin-amianan, akin-abagatan a daya ken ti akin-amianan a laud a parparte ti Mindanao)
- 3. Sentral (naisasao iti ballasiw iti kaaduan a rehion ti Bisaya)
- Warayan (naisasao idiay akindaya a Leyte, Biliran ken Samar)
- Periperal
- Hiligaynon (Ilonggo) (naisasao idiay akindaya a Panay ken Guimaras, Akinlaud a Negros ken abagatan-sentral a Mindanao)
- Capiznon
- Bantayanon
- Porohanon
- Ati
- Romblon (isu pay ti nagan ti probinsia)
- Bisakol
- 4. Asi (naisasao idiay akin-amianan a laud a Probinsia ti Romblon)
- 5. Laud
- Aklan (naisasao idiay akin-amianan a laud a Panay)
- Karayan
- Amianan-Sentral (naisasao idiay Isla Tablas ken ti akin-abagatan nga ungto ti Mindoro)
- Inonhan (ti pagsasao ket maikabagian iti Karayan)
- Kuyan (naisasao kadagiti purpuro iti laud ti Panay ken Romblon ken ti pay akin-abagatan nga ungto ti Mindoro)
- Caluyanon
- 1. Abagatan (naisasao idiay akin-amianan a daya nga aplaya ti Mindanao)
Ti katakunaynay a pagsasao ti Eskayano ket gramatiko a Bisaya, ngem awanan iti bokabulario a Bisaya (wenno Filipino).
Panangidasig ti Ethnologue[urnosen | urnosen ti taudan]
Idasig ti Ethnologue dagiti 25 a pagsasao a Bisaya kadagiti lima a subgrupo:
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "Bisayan". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Zorc, David Paul. The Bisayan Dialects of the Philippines: Subgrouping and Reconstruction. Canberra, Australia: Dept. of Linguistics, Research School of Pacific Studies, Australian National University, 1977.
- ^ Lobel, Jason. 2009. Concise Encyclopedia of Languages of the World, 914-917. Oxford: Elsevier.
Dagiti akinruar a silpo[urnosen | urnosen ti taudan]
Pakaammo ti panagbiahe idiay Sasao a Bisaya manipud iti Wikivoyage (iti Ingles)
- Urnong ni Robert Blust ti Kaipuleohon a mairaman dagiti material iti Bisaya.


text:
Thursday, August 3, 2017
BALIKBAYAN, NANGIDONAR TI AGAS
Cabugao, Ilocos Sur – Impamatmat ni Dr. Arnold Dision ti napintas a kababalin ti maysa a Cabugaoenian ta bimmisita ditoy ili a Cabugao, Ilocos Sur itay nabiit ken nangibati iti donasion a pakabuklan ti agas a para ubbing.
Simmarungkar ni Dr. Dision ken ni Mayor Josh Edward S. Cobangbang iti Opisina ti Ama ti Ili ket binayabay dagiti Konsehales nga isuda SBM Vicky S. Serna; SBM Dr. Jemnaima S. Tan-Yee ken ni SBM Josefina S. Vallejo ni Mayor Josh Edward a nangpasangbay iti Doktor a naggapu iti Honolulu, Hawaii, USA.
Gapu itoy a naipakita ti maysa a managlaglagip a kailian ket napadayawan ni Dr. Dision babaen iti panangawatna iti Certificate of Appreciation a naggapu iti LGU-Cabugao gapu iti panangitandudona iti universal healthcare para kadagiti umili ti Cabugao, Ilocos Sur.
Naited ti Pammadayaw iti mangngagas idi Agosto 1, 2017 ditoy Rizal Barangay Hall, Brgy. Rizal, Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 4:40 PM
Subscribe to: Post Comments (Atom)


text:
Dagiti nagan ti Asosasion nga umawat iti nasao a Payao Project ket isuda ti Namruangan Fishermen Association; San Pablo FA; Pagkakaisa FA; Wagayway-Saranay FA; New Daclapan Fishermen Association; Daclapan Rang-ay FA; Regta Daclapan FA ken ti Daclapan Namnama FA ken Western Salomague Fishermen and Vendors Association.
Dagiti materiales a naited ket
dagiti sumaganad: 5 rolls, rope, 18mm (200m); 25 rolls, 3 in 1 rope 16mm (660m); 32 pieces stainless timble (kalo-kalo); 34 pcs. wire clip; 5 rolls 35 ft. ¾” dia. Cable; ken 15 pcs. Stryo Foam (1m length).
Dagitoy ket impaay ti Gobierno Munisipal ti Cabugao nga idauluan ni Mayor Edgardo “Ediboy” S. Cobangbang, Jr.
Segun ken ni Mrs. Milagros R. Paz, Municipal Fisheries Coordinator ket kakokoordinarna dagiti asosasion ti mangngalap kadagiti nadakamat a barangay iti pakaseknan ken pagdurdur-asan ti Payao Project nga inasistiran ti LGU-Cabugao iti pannakaited kadakuada dagitoy a proyekto.
Nakikaysa iti turnover da SBM Benedicto M. Savellano, Committee Chair on Agriculture, Fisheries and Cooperatives; SBM Josefina S. Vallejo; ABC President Brgy. Captain Thaddeus “Teddy” U. Soller; Staff ti DA-LGU nga idauluan ni Municipal Agricultuirist Zenaida S. Andrada ken dagiti Opisiales ti Barangay ken Asosasion dagiti mangngalap iti nadakamat a tallo a barangay.
Daytoy a pagimbagan ket nagubuay babaen iti panangikalikagum ti Gobierno Munisipal nga idauluan ni Mayor Edgardo “Ediboy” S. Cobangbang, Jr. a mangtulong kadagiti mangngalap babaen iti pannakailungalong dagiti proyekto a maited kadakuada para iti agtultuloy a pagsayaatan dagiti mangngalap iti ili ti Cabugao, Ilocos Sur. # (Web In-Action)


text:
STA. MARIA, Ilocos Sur -Dua manen a mangngalap ti natiliwan nga illegal nga agkalkalap iti fish sanctuary iti Barangay Suso ditoy nga ili idi agsapa ti Hunio 6.
Natiliwan dagiti polis dagiti suspek a nainaganan Joseph Antolin y Domingo, 35, baro; ken Dante Ancheta y Duro, 53, naasawaan, agpada a residente iti Barangay Nalvo, ditoy met laeng nga ili, nga akto nga agkalkalap iti fish sanctuary iti sakup ti Sitio Balangen Barangay Suso iti agarup 9:30 ti bigat ti nadakamat a petsa.
Kinumpiska dagiti polis ti maysa a fish net, 2 a gaud, maysa a fish hook ken 3 spear guns, 2 a catch nets, 2 nga eye goggles, 2 a sea orchid ken nadumaduma a lames nga agdagsen iti aganay maysa a kilo.
Naipan dagiti suspek iti police station ditoy sada napagmulta iti opisina ti tesorero.
Maiparit ti agkalap iti nasao a fish sanctuary kas sinaguday ti maysa nga ordinansa nga impasa ti lokal a gobierno ditoy.#


text:
Baybay ti Marmara
Ti Baybay ti Marmara /ˈmɑrmərə/ (Turko: Marmara Denizi, Griego: Θάλaσσa tou Mapuapά), ammo pay a kas ti Baybay ti Marmora wenno ti Baybay Marmara, ken iti konteksto ti klasiko a kinaugma a kas ti Propontis (Griego: Πpoπovtίς), ket ti baybay ti uneg ti daga, nga intero nga addaan kadagiti pagbeddengan ti Turkia a mangikapet iti Baybay Nangisit aginggana iti Baybay Eheo, isu a mangisina daytoy iti kadagiti parte ti Turkia iti Asia ken Europa. Ti lingsat ti Bosporo ket mangikapet daytoy iti Baybay Nangisit ken ti lingsat ti lingsat ti Dardanelo aginggana iti Eheo. Ti Bosporo ket mangisina pay iti Istanbul kadagiti bangirna iti Asia ken Europa. Ti baybay ket addaan iti kalawa iti 11,350 km² (280 km x 80 km)[1] ken ti kaadaleman a partena ket umabot iti 1,370 m (4,490 ft).
Dagiti linaon
Nagan[urnosen | urnosen ti taudan]
Mangala ti nagan ti baybay manipud iti isla ti Marmara a nabaknang kadagiti rekurso ti marmol, manipud iti Griego iti uάpuapov (marmaron), "marmol".[2]
Ti Griego a taga-ugma a nagan ti baybay ket Propontis a naala manipud iti pro- (sakbay) ken pontos (baybay), a naala gapu ta dagiti Griego ket naglayagda iti daytoy tapno maabutda ti Baybay Nangisit, ti Pontos. Iti [[Griego a mitolohia], ti bagio iti Propontis ket nangisubli kadagiti Argonauta iti isla a pinanawanda ken nangrugian daytoy iti gubat a pinatay ni Jason wenno ni Heracles ni Ari Cyzicus, a nakaallilawanna kadagiti kabursorna a Pelasgian enemies.[3]
Heograpia[urnosen | urnosen ti taudan]
Ti kaapgad ti rabaw ti baybay ket agpakatengnga iti agarup a 22 a parte iti tunggal maysa a ribu ken naapapgad daytoy bassit ngem ti Baybay Nangisit ngem agarup laeng a a dua a pagkatlo kadagiti taaw. Naapapgad ti danum iti sirok ti baybay ken agpakatengnga ti kaapgadna iti agarup a 38 a parte iti tunggal maysa a ribu — ken maipada daytoy iti Baybay Mediteraneo. Daytoy a nangato ti densidadna a naapgad a danum, kas iti Baybay Nangisit, ket saan a mapan iti rabaw. Ti danum manipud kadagiti karayan ti Susurluk, Biga (Granicus) ken Gonen ket mangpabassit pay ti kaapgad ti baybay, ngem basbassit ti impluensiana ngem ti Baybay Nangisit. Gapu ta bassit laeng ti daga idiay Tracia nga agayus nga agpaabagatan, gangani amin dagitoy a kayrayan ket agayus manipud iti Anatolia.
Ti baybay ket aglaon iti purpuro ti Is-isla Prinsipe ken Isla Marmara, Avşa ken Paşalimanı.
Ti abagatan nga aplaya ti baybay ket nakaro a nalennekan, ken mairaman ti Golpo ti Izmit (Turko: İzmit Körfezi), ti Golpo ti Gemlik (Turko: Gemlik Körfezi) Golpo ti Bandırma (Turko: Bandırma Körfezi) ken ti Golpo ti Erdek (Turko: Erdek Körfezi).
Gay-at[urnosen | urnosen ti taudan]
Ipalawag ti Gunglo ti Internasional a Hidrograpikodagiti patingga ti Baybay ti Marmara a kas dagiti sumaganad:[4]
- Iti laud. Ti patingga ti Dardanelo iti Baybay Eheo [Ti linia a mangisilpo iti Kum Kale (26°11'E) ken Rawis Helles].
- Iti amianan a daya. Ti linia a mangisilpo iti Rawis Rumili iti Rawis Anatoli (41°13'N).
Dagiti ili ken dagiti siudad[urnosen | urnosen ti taudan]
Dagiti ili ken dagiti siudad iti aplaya ti Baybay ti Marmara ket mairaman ti:
Dagiti ladawan[urnosen | urnosen ti taudan]
Ti Baybay ti Marmara nga umas-asideg iti Yassıada
Pannakakita ti Baybay ti Marmara manipud iti Yeşilköy
Pannakakita ti Baybay ti Marmara manipud iti Kadıköy
Dagiti nagibasaran[urnosen | urnosen ti taudan]
- ^ Baybay ti Marmara
- ^ Henry Marmaron; George Liddell; Robert Scott. "A Greek-English Lexicon". Perseus. Naala idi Enero 12, 2009.
- ^ Carlos Parada. "Greek Mythology Link". Naala idi Abril 30, 2001.
- ^ "Limits of Oceans and Seas, 3rd edition" (PDF). International Hydrographic Organization. 1953. Naala idi Pebrero 7, 2010.
Dagiti akinruar a silpo[urnosen | urnosen ti taudan]
Midia a mainaig iti Baybay ti Marmara iti Wikimedia Commons


text:
Éguilles
Ti Éguilles (Panangibalikas a Pranses: [egɥij]; Oksitano: Agulha [aˈɣyʎɔ, aˈɡyjɔ])[1] ket maysa a komuna ti Bouches-du-Rhône a departamento idiay akin-abagatan a Pransia. Daytoy ket pakatengngaan a nagbaetan ti Saint-Cannat ken Aix-en-Provence.
Dagiti linaon
Pakasaritaan[urnosen | urnosen ti taudan]
Adda dagiti tidda pagtaengan a nabirukan ti nasapa a pannakataeng manipud idi maika-3 a siglo BC. Nupay kasta, dagitoy ket mabalin a nadadael idi 124BC. [2]
Idi maika-16 a siglo, adda dagiti tidda ti pagtaengan idiay Aix-en-Provence ken Les Baux-de-Provence, ken ti kastilio ket nadadael.[2] Idi 1790 adda dagiti 180 nga agtataeng, a kaaduan dagitoy ket dagiti agpaspastor.[2]
Idi maika-19 a siglo adu kadagiti agtataeng ti pimmanaw gapu ti Industrial a Rebolusion.[2] Babaen ti 1936 adda laengen dagiti 730 nga agtataeng.[2]
Klima[urnosen | urnosen ti taudan]
Ti tabla dita baba ket mangipakpakita kadagiti temperatura ken panagtudtudo iti paset ti panawen ti 1971-2000 :
Populasion[urnosen | urnosen ti taudan]
Personalidad[urnosen | urnosen ti taudan]
- Ni Joseph Marius Diouloufet, a mannurat ti Probinsia , ket naipasngay idi idiay Eguilles idi 19 Septiembre 1771.
Dagiti nagibasaran[urnosen | urnosen ti taudan]
- ^ Ti mabalin nga Oksitano a naganna ket Agulha ngem, segun kadagiti sabali a taudan, mabalin a daytoy ket ti Aguilha.
- ^ a b c d e Eguilles Village France Provence Bouches du Rhone 13
- ^ http://france.meteofrance.com/france/climat_france?48043.path=climatstationn%252F13054001
Dagiti akinruar a silpo[urnosen | urnosen ti taudan]
Midia a mainaig iti Éguilles iti Wikimedia Commons


text:
Iti malem ti Oktubre 24, 2012, nagsangpet dagiti delegado ti nadumaduma nga ili ken barangay ti Cabugao ket naisamira ti papanda panagpasiar dagiti sangaili kadagiti tourist destinations ti Barangay Pug-os kabayatan pay ti panangipatakderda ti tent-da iti las-ud ti Resort.
Naaramid ti Opening Program iti karabiyanna a nangiyam-ammuan ni Mr. Dante Gagto, Provincial 4-H Cooordinator kadagiti delegado ken bisita. Nabara ti pammasangbay a balikas ni Mrs. Joenah G. Sevilleja, Municipal 4-H Club Coordinator ti Cabugao.
Kalpasan ti intermission number ti Sto. Domingo 4-H’ers, impaay ni Mayor Edgardo “Ediboy” S. Cobangbang, Jr. ti inspirational message-na kadagiti nagatendar.
Napnuan-ragsak a kimmablaaw ken nagyaman ni Mayor Ediboy iti nakitana a pannakairubuat daytoy a dakkel nga aktibidad dagiti agtutubo. Innayonna a pakaidayawan ti ili ti Cabugao a nag-host ket maaramid koma ti sisterhood dagitoy nga ili tapno napigpigsa ti bosesda nga agkalikagum iti pagsayaatanda kadagiti maseknan nga Ahensia ti Gobierno. Inapresiar ti Alkalde Munisipal daytoy a kinatunos dagiti nagorganisar kadaytoy nga aktibidad a mangitandudo ti panagkaykaysa tapno agtultuloy a matubay dagiti agtutubo nga agbalin a responsible a makipagili ken lider ti bukodda a komunidad ken kasta pay a makatulongda a makipagbangon ti natibker ken naprogreso a pagilian.
Kanaig daytoy, inyawat ni Mayor Ediboy ti pakabuklan ti Financial Assistance kadagiti 15 nga asosasion ti 4-H Club/barangay ti Cabugao nga aggatad ti P10,000 ti tunggal maysa.
Nangted met ti mensahe ni Mr. Ruel Gamboa, Provincial Federated 4-H Club President.
Nangipaay met ti mensahe da SB Member Benedict M. Savellano, Committee Chair on Agriculture ket bininsana ti pateg ti Agrikultura a mangtulong/mangitag-ay ti panagbiag ti agtutubo ken kasta met ti pammabileg a balikas a panagsarita ni Former SB Member Carlos Sison.
Kalpasan ti Opening Program, naangay ti Acquaintance Party & Variety Show a nangray-aw ken nangpasamay ti panagaammo dagiti delegado ken sangaili. Naaramid pay ti Search for Mr. & Miss 4-H Club & Miss Gay 4-H Club. # (Web Situational Report)


text:
SUGPON, Ilocos Sur – Kinondenar dagiti residente ditoy ti kaadda dagiti plantasion ti marihuana iti nagbeddengan ti ilida ken ti Kibungan, Benguet a mangmangted iti dakes a nagan iti ilida.
Imbatad daytoy dagiti umili ken ni PNP Regional Director ti Region I, P/Chief Supt. Leopoldo Bataoil, Col. Loreto Rirao, Commanding officer ti 503rd Brigade ti Phil. Army ken ni Col. Harold Cabreros, commanding chief ti 50th Infantry Batallion bayat ti open forum kalpasan ti ceremonial burning dagiti napag-ot a marihuana iti maysa a plantasion iti nagbeddengan ti dua a probinsia.
Kinuna dagiti lumugar nga iti laeng nagbeddengan ti ilida ken ti Bakun, Kibungan iti Benguet ti pakasarakan kadagiti plantasion ti marihuana ngem no rimmuar a damag iti telebision, radio ken pagiwarnak, ti Sugpon ti kangrunaan a madakdakamat, banag a pakadadaelan ti nagan ti lugarda.
“Made-degrade dagiti estudiante ta no ibagada a taga-Sugponda, maiparupa metten a naggapuda iti marijuana country wenno ‘katas ng marijuana’,” kinuna ti maysa a kameng ti konseho ditoy idinto nga innayonna nga uray isuda, mababbabalawda no apay a maitulok a ti Sugpon ti agplastar a pakararautan dagiti plantasion ti marihuana.
Kas, sungbatna, kinarit ni General Bataoil dagiti lumugar nga agmaymaysada a mangpaksiat iti marihuana idinto nga indagadagna iti media a tumulongda iti pannakaiwaragawag iti panangkondenar dagiti residente iti maiparparit a droga a mangdaddadael iti nagan iti ilida.


text:
Pagtagilakuan
Ti pagtagilakuan ket maysa kadagiti nadumaduma a sistema, patakder, pamay-an, sosial a pannakibiang ken dagiti inpraestruktura a pakisinnukatan dagiti partido. Bayat a dagiti partido ket mabalinda ti makisinnukat kadagiti tagilako ken dagiti serbisio babaen ti pannakisinnukat, kaaduan kadagiti pagtagilakuan ket agtaltalekda kadagiti aglaklako a mangidatdaton kadagiti tagilako wenno dagiti serbisio (mairaman ti panag-obra) tapno makisinnukat ti kuarta manipud kadagiti aggatgatang. Mabalin a makunkuna a ti pagtagilakuan ket ti pakaikeddengan ti proseso dagiti presio dagiti tagilako ken dagiti serbisio.
Tapno kompetitibo ti pagtagilakuan, nasken nga adda dagiti ad-adu ngem maysa a gumatgatang weno aglaklako. Naisingasingen a ti dua a tao ket mabalinda ti makisinnukat, ngem nasken ti saan a basbassit ngem tallo a tattao tapno mabalin ti maysa a pagtagilakuan, tapno adda met kompetision iti saan a basbassit ngem maysa kadagiti dua a bangirna.[1] Nupay kasta, dagiti kompetetibo a pagtagilakuan, a kas maawatan iti pormal nga ekonomiko a teoria, ket agtaltalek kadagiti dakdakkel a bilang dagiti aggatgatang ken aglaklako. Ti pagtagilakuan nga addaan iti maymaysa nga aglaklako ken dagiti adu a gumatgatang ket panagibukbukod. Ti pagtagilakuan nga addaan iti maymaysa a gumatgatang ken dagiti adu nga aglaklako ket monopsonio.
Dagiti pagtagilakuan ket mabalin nga agdumaduma iti porma, gantingan (tomo ken heograpiko a gay-at), lokasion, ken kita dagiti makibinglay, ken dagiti pay kita ti tagilako ken dagiti serbisio a maisukat.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Sullivan, Arthur; Sheffrin, Steven M. (2003). Economics: Principles in action. Upper Saddle River, New Jersey 07458: Pearson Prentice Hall. p. 28. ISBN 0-13-063085-3.
Dagiti akinruar a silpo[urnosen | urnosen ti taudan]
Midia a mainaig iti Pagtagilakuan iti Wikimedia Commons


text:
SINAIT, Ilocos Sur – Nakalasat ti maysa a barangay kapitan iti pannakatambang ti luganda ngem nagudas ti anakna a babai.
Nagsagrap ni Barangay Captain Nick Vergara, 42, naasawaan, residente iti Barangay Pagetpet, Badoc, Ilocos Norte iti sugat iti bakrang ken imana ket intaray dagiti nagresponde a polis iti Corpuz Clinic and Hospital sa naiyalis iti Batac General Hospital.
Napuntaan ti ulo ni Nica Jane Ibujos, 12, Grade VI ket dagus a natay.
Di pay ammo ti motibo ken kinasiasino dagiti nagisayangkat iti panagtambang.
Ngem kinuna ni COP Police Inspector Wilson Magpali a posible nga adda maited ni Vergara a lead iti pannakatambangna.
Segun iti inisial nga inbestigasion ti polis, kagapgapu da Vergara a napan nagbuya iti Foundation Day iti Sinait National High School ket agdaldaliasat ti Toyota Corolla a luganda iti Barangay Cabangtalan idi pinaputokan ida dagiti armado a lallaki.
Nakarekobre dagiti inbestigador iti 18 a buli manipud iti M-16 armalite ken maysa a kapsula ti M-14 rifle iti nakapasamakan ti krimen.#
Imbilin itay nabiit ti Malakaniang iti Department of Finance iti panangadalna iti singasing ni Secre
SINAIT, Ilocos Sur – Nakalasat ti maysa a barangay kapitan iti pannakatambang ti luganda ngem nagudas ti anakna a babai.


text:
Kategoria:Pransia
Dagiti subkategoria
Daytoy a kategoria ket addaan kadagiti sumaganad a 2 a subkategoria, manipud iti 2 a dagup.
H
- ► Heograpia ti Pransia (3 K)
P
- ► Pakasaritaan ti Pransia (1 K)
Pampanid iti kategoria "Pransia"
Daytoy a kategoria ket aglaon laeng iti sumaganad a panid.
- Dagiti pagilian idiay Europa
- Akinlaud nga Europa
- Dagiti Alpino a pagilian
- Dagiti pagilian ti Karibe
- Dagiti pagilian a nagbeddengan ti Taaw Atlantiko
- Dagiti pagilian ti Taaw Indiano
- Dagiti pagilian ti Baybay Mediteraneo
- Dagiti pagilian a nagbeddengan ti Taaw Pasipiko
- Dagiti pagilian ken teritorio nga agsasao ti Pranses
- Dagiti estado a kameng ti La Francophonie
- G8 a pagpagilian
- G20 a pagpagilian
- Dagiti estado a kameng ti Kappon para iti Mediteraneo
- Dagiti estado a kameng ti Kappon ti Europa
- Dagiti estado a kameng ti Konsilo ti Europa
- Dagiti estado a kameng ti NATO
- Dagiti republika


text:
SAN FERNANDO CITY – Agdagup iti
170 dagiti nadunor iti paputok, ken walo ti nagbalin a biktima ti
naiwawa a bala iti pannakasarabo ti 2009, daytoy ti report manipud
ken Police Chief Supt. Luizo C. Ticman, PRO1 regional director, kas
maibasar iti Daily Monitoring Report.
Segun ken ni Ticman, 26 a tattao
ti naaresto gapu iti panagikut ken panagilakoda kadagiti maiparparit
a paputok manipud inrusat ti kapolisan ti rehion uno ti kampania nga
Iwas-Paputok idi Disiembre 16, 2008 ken nagpatingga iti Enero 4
daytoy a tawen.
Linagidaw ni Ticman nga iti baet
ti nagtipon a kampaniada iti Department of Health ken dadduma pay a
maseknan nga ahensia, pinullo dagiti nadundunor gapu iti paputok.
Nupay kasta, kinuna ni Ticman a
generally peaceful ti pannakaselebrar iti Paskua ken Baro a Tawen iti
rehion uno.
Kas maibase iti Daily Monitoring
Report, kaadduan kadagiti nadundunor ti lallaki ket nagsagabada iti
pannakapuor, pannakadunor iti mata ken ima a gapuanan iti watusi,
piccolo, whistle bomb, 5 star, kuitis, dart bomb, pillbox, pla-pla,
super lolo, bawang ken dadduma pay a nabibileg a paputok.
Kinuna ni Ticman nga imbilinnan ti
panangisayangkat dagiti polis iti babaenna iti inbestigasion mainaig
dagiti biktima iti naiwawa a bala tapno maitudo dagiti suspetsa ken
maikkan iti hustisia dagiti biktima.
Kabayatanna, maysa a security
guard ti inaresto dagiti polis gapu iti mapapati a panagpaputokna iti
isasangbay ti baro a tawen.
Nainaganan ti suspetsa a ni Renato
Ferrer Aguinaldo, 48, residente iti Laoag City, baro, security guard
manipud iti 18th of July Security Agency.
Mapapati a pinaputok ni Aguinaldo
ti cal. 38 a paltogna iti parbangon ti Enero 1a nakapuntaan ni Danny
Ramos Niño, 44, residente iti Barangay Cabuusan, Currimao,
Ilocos Norte, baro, truck helper ti Kambal Construction Supply.
Iti Baguio City, madama ti
panaglualo da Alfie Caransa, 19, residente iti Barangay Pinget idi
nadamgisan ti tengngedna iti simmanengseng a bala.
Sinelebraran ni Caransa ti baro a
tawen iti ospital.
Tallo ti naireport a biktima ti
naiwawa a bala iti Ilocos Sur, maysa iti Candon City ken dua iti Sta.
Maria.
Segun iti report, maturog koman ni
Rhea Cunanan, 5, residente iti San Pedro, Candon City idi limsot ti
bala iti sim ti balayda ket nadunor ti likud ti ulona.
Iti Sta. Maria, Ilocos Sur,
nakaiddan ni Virgilio Fernando Ballano, 49, residente iti Barangay
Ampuagan idi mapuntaan iti bala ti kanawan a sakana. Napuntaan met
iti naiwawa a bala ti kanigid a saka ni Rolly Abloy, 39, residente
iti Mindoro, Vigan City bayat ti panangpalabasna iti baro a tawen iti
balay ni Kapitan Salvador Catorna iti Tinaan, Sta. Maria.
Iti Vigan City, natakuatan a
positibo a nagpaputok ni PO1 Joven Pastores, residente iti San
Vicente, Ilocos Sur ngem nakabase iti Sigay PNP.
Naireporten ni COP Maximo Taclas
ti insidente iti provincial headquarters.#


text:
William Golding
Ni William Gerald Golding (19 Septiembre 1911 – 19 Hunio 1993) ket maysa idi nga Inggles a nobelista, mannaniw, dramaturgo ken laureado ti Premio Nobel iti Literatura, a kaaduan a naamammuan para iti nobelana iti Lord of the Flies. Isu ket nagungunaan pay ti Premio Booker para iti literatura idi 1980 para iti nobelana iti Rites of Passage, ti immuna libro iti trilohia ti To the Ends of the Earth.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Dagiti inadaw a sasao a mainaig kenni William Golding iti Wikiquote (iti Ingles)


text:
BANTAY, Ilocos Sur – Binagsol ti maysa a baro ti bouncer gapu ta pinabasol ti naud-udi a nangburak iti sarming ti comfort room ti bar a naginuman ti suspek.
Naitaray ni Reynanto Carino, 37, ken residente iti Barangay Sinabaan, Bantay, iti Gabriela Silang General Hospital, Tamag, Vigan City para iti pannakaagas dagiti sugatna iti makannawan a barukongna ken iti makannigid nga imana idinto nga inaresto dagiti polis a nangiwayat iti hot pursuit operation ni Reymark Ragandac y Bankig, 23, ken residente iti Barangay Pantay Tamurong, Caoayan, Ilocos Sur.
Nagsubang da Carino ken ni Ragandac idi pinabasol ti bouncer ti suspek a nangbuong iti sarming ti comfort room ti Rendezvouz Bar agsipud ta isu ti mapapati a naudi a simrek.
Rimmuar ni Ragandac iti bar ngem sinurot ni Carino ket dita a binagsol ti suspek ti biktima.
Naglibas ti suspek ngem naaresto dagiti polis bayat ti hot pursuit operation sadiay Barangay 9, Vigan City.
Narekobre iti ikut ni Ragandac ti Swiss knife a mapapati a pinangbagsolna ken ni Carino.#


text:
STA. CRUZ, Ilocos Sur – Babaen ti tulong ti footage manipud ti closed circuit television, nabigbig ken natuntonan dagiti polis dagiti nangtakaw iti dua a motorsiklo a naiparking iti sango ti simbaan ditoy nga ili tallo nga aldaw itan ti napalabas.
Naireport a naggiddan a natakaw manipud iti nakaiparkinganda iti sango ti simbaan dagiti dua a Honda Timex a kukua ni Yolanda C. Somera, residente iti Barangay Farola, Tagudin, Ilocos Sur ken ni Villamor Aguilar, Jr., residente iti Barangay Baracbac, Tagudin, Ilocos Sur idi agarup 9:00 ti bigat ti Pebrero 5.
Segun iti report, imparking ti kabsat ni Villamor a ni Johnson Aguilar y Novida ken ti anak ni Yolanda a ni Jeremy Somera y Cabagbag, dagiti nasao a motorsiklo iti sanguanan ti Tagudin Chrusada napan nakimisa.
Awanen dagiti motorsiklo idi aggawidda.
Idi rinebio dagiti polis ti footage ti CCTV a naipasdek iti likud ken sango ti Tagudin Municipal Hall, limtuad a dua a lalaki ti nangitaray kadagiti lugan.
Impatulod dagiti polis ti footage iti Facebook account ti police station para ti pannakabigbig dagiti nagtakaw.
Maysa a netizen ti nangiposte nga am-ammona ti maysa kadagiti suspek.
Idi Pebrero 7, nangiwayat dagiti operatiba manipud ti Tagudin Police Station ken PHPT, Ilocos Sur iti follow-up operation, babaen ti koordinasion ti Balaoan Municipal Police Station ken Santol Municipal Police Station, a nagresulta iti pannakatiliw dagiti suspek a da Reynaldo Lorilla Jr. y Valdez, 32, awanan asawa, mannalon; ken ni Rogel Tuvera y Lamoste, 20, naasawaan, mannalon, iti mismo a balayda sadiay Barangay Patpata, Balaoan, La Union.
Iti panagpalutpot dagiti polis, impudno dagiti suspek nga insaldada dagiti motorsiklo ken ni Robert Camat y Tap-ayaw, 22, naasawaan, construction worker, ken residente iti Barangay Lettac, Santol, La Union; ken ni Mario Castillo y Sumabat, 56, naasawaan, mannalon, ken residente iti Barangay Cabua-an, Tagudin, Ilocos Sur.
Adda itan iti kustodia ti Tagudin police station dagiti dua a motorsiklo idinto a maisagsagana metten ti kaso maikontra kadagiti dua a suspek. (Tawid News Team)


text:
Mandaon, Masbate
Ti Mandaon ket maysa a maika-3 a klase nga ili iti probinsia ti Masbate iti Filipinas.
Dagiti baranggay[urnosen | urnosen ti taudan]
Ti Mandaon ket politikal a nabingbingay iti 26 a barbaranggay.[2]
- Alas
- Ayat
- Bat-Ongan
- Bugtong
- Buri
- Cabitan
- Cagmasoso
- Canomoy
- Centro
- Dayao
- Guincaiptan
- Lantangan
- Looc
- Mabatobato
- Maolingon
- Nailaban
- Nanipsan
- Pinamangcaan
- Poblacion
- Polo Dacu
- San Juan
- San Pablo
- Santa Fe
- Tagpu
- Tumalaytay
- Laguinbanwa
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Masbate". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Masbate". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kolum ni Jobert M. Pacnis
(Umuna iti dua a paset)
‘YANNAN dagiti uong?
Dayta man ti saludsod a nangngegna iti maysa nga aldaw a pannakitiendana.
Napapanunot. Wen, aya? Naglabasen ti bulan ti Hulio a kapigsa koma nga agtubo dagiti uong. Ngem saan man laeng a nakakita wenno nakapag-ot la koma. Di pay nakakita iti naglako kadaytoy taraon a pagaayat ni Ilokano.
‘Yannan nga agpayso dagiti uong?
Idi, saan pay a nakakaskastrek ti bulan ti Hulio, no sumangbayen ti tudo iti bulan ti Hunio a kagiddan dagiti kumanabsiit a kimat ken dumalagudog a gurruod, addan dagiti agtubo nga uong. Agsasaruno dagiti kaarrubana a pinullo a naubon nga uong ti bitbitenda nga ilako. Kasta unay ti apalna ta nagngina ti sangaubon no kasta a damdamona. Kababaan ta lima gasut a pisos a ganaren dagitoy.
Ngem sabagay, uray awan puonan, puyat ken bannog ti kalaban dagiti kaarrubana nga agala kadagiti uong. No mamin-anoda a mapan agsilaw iti rabii. Iti panagdamdamagna, rugianda ti mapan iti agalas nuebe iti rabii; sumaruno inton agalas dose; sa iti alas tres iti parbangon; ken inton aglawagen. Saan laeng a dayta. Agsawardanto manen kadagiti al-alad dagiti bangkag inton umal-aldaw. No palausen ti manarita, awan ressatna ti panagsawarda. Rasonda, saanda kano met a masarungkaran amin a pasmokda a pagtubuan ti uong.
Wen, ammona ti rigat a sasaaden dagiti kaarrubana a managuong. Ipuspustada pay ti biagda no maminsan ta saan a dida makasalaw kadagiti uleg no dadduma. Pagpiaanna laeng ta awan pay nadamagna a narsing a tinukkawan ti uleg. Nalabit, gapu ta kasta unay ti annad dagitoy. Adda latta iggemda a sangkatukkol a kayo, malaksid iti nakabarikes a buneng, a pagwasiwasda iti masanguananda. Pangbugaw iti uleg, kunada. Maysa pay, nakabotas, nakapantalon ken nakadiaketda.
Isu a no maminsan, dina mapabasol dagitoy no nangina ti tagilakoda.
Ken talaga man met a naimas a taraon ti uong. Sangkabassit laeng a bulong ti marunggi, saluyot, ken paria (uray daytay balang a makuna) ken sangkapirit a daing ti mailaok a maigisar (uray pay maidengdeng), agsasaruno a tig-ab ti parnuayenna. Malaksid a nasustansia pay ket dakkel ti maitulongna iti nasalun-at a bagi. Napintas nga alternatibo a pagtaudan ti protina a masapul ti bagi tapno saan laeng nga agpannuray iti karne.
Ti uong, saan laeng nga agpatingga a kas taraon. Dakkel ti pakainaiganna iti kultura ni Ilokano. Ipamatmatna no kasano ti kinasukisok daytoy. Iti panagsapulna iti maidasar iti dulang, mabalin nga impustana met ti biagna idi damona a padasen ti uong a kas taraon. Ta ania ti ammona no makasabidong (kas kadagiti dadduma a kita ti uong) daytoy?
Ngem nupay kasano ti kinasustansia ti uong a taraon, saan a mailaksid nga adu ti kadaraanna ti di mangayat a sidaen daytoy. Kas iti dida panangayat iti bulong ti saluyot a nagalis. Umuna ditoyen dagiti agtutubo ken ubbing iti agdama.
KET iti pannakangngegna ti saludsod no ‘yannan dagiti uong, kasla nagsubli ti lagipna kadagidi panawen a napan met nagsapsapul kadagitoy tapno laeng makalibre. Ken adda pailakona no adu ti masarakanna.
Isuna laeng ta agpatingga laeng kadagiti al-alad iti aglawlaw ti balayda. Sabagay, adu daytan a pagsawaranna. Makapailako pay idi iti tallo ubon (P50 – P100 ti maysa). Kaykayatna met ta adda usarenna iti eskuela. Isu pay a dina dawaten a balonna. Numona ta nanumo laeng a kaamaan ti nagtaudanna.
Iti pannakasarakna iti uong, adda dayta naisangsangayan a ragsak nga umapay kenkuana. No mabalin koma, ilagtona pay ti ragsakna. Saan ngamin amin a papananna a disso ket adda maalana. Isu nga uray maymaysa ti masarakanna iti maysa a paset ti inaladan, naragsaken. Ad-addan no makasarak iti agaarimutong!
No kasta a makasarak iti uong idi, saan a di dumagas nga agkita iti atap a paria kadagiti nabakir a paset tapno ilaok ni tatangda iti lutuennna a sidaenda. Nakaim-imas man ti pannanganna no kua.
Nupay kasta, saan a nagsarday dagiti dadakkelna a nangbagbaga kenkuana. Agannad iti panagsawarna iti uong. Saan nga umad-adayo. Ken di mapmapan iti sumipnget wenno rabii.
A tinungpalna met.
(Adda tuloyna)


text:
Saan a sinelebraran ni Presidente Benigno Aquino III ti People Power Revolution iti EDSA kas nakaugalianen a pakaang-angayanna no di ket nagturong kadagiti luglugar a dinidigra dagiti kalamidad.
Ketdi, iti daytoy nga aldaw, nagbiahe ni Pres. Aquino a nagturong iti Cateel, Davao Oriental, maysa kadagiti lugar nga insualit ni Typhoon Pablo idi 2012, sa iti Bohol a dinuprak ti magnitude 7.2 a ginggined idi Oktubre 2013.
Nagturong pay ni Pres. Aquino iti Bantayan Island, Guiuan Eastern Samar ken Tanauan, Leyte, dua pay a lugar a nakaro a dinadael ni Typhoon Yolanda, ken napanna kinita dagiti proyekto ti DOH sadiay Tacloban.
Naangay met ti “panagsabat” dagiti militar ken dagiti sibilian sadiay Cebu, saan nga iti EDSA kas tradisional a maang-angay iti selebrasion ti People Power Revolution idi 1986.
Maipalagip nga idi Pebrero 25, nagsabat ti vice chief of staff ti AFP idi a ni Fidel V. Ramos ken ni Defense Minister Juan Ponce Enrile, kalpasan nga inkeddengda a pagtiponen ti puersada sada nagturong iti Kampo Crame.
Sakbay daytoy, nagikkat dagiti dua iti puestoda ken imbabawida ti suportada ken ni Pres. Ferdinand Marcos. Ket iti panagtipon ti puersada, minilion a kailianda ti nagdudupudop iti EDSA a mangsalaknib kadakuada manipud iti puersa ni Pres. Marcos kas panagtungpal iti naipatangatang nga apela ni Cardinal Sin.
Daytoy ti umuna a gundaway a naangay ti anibersario ti 1986 revolution iti ruar ti nakapasamakanna idi kanika-28 a tawen ti napalabas. Segun ken ni Presidential spokesperson Edwin Lacierda, naselebraran ti rebolusion ti EDSA iti Cebu kas paset ti proyekto ti nasional a gobierno a “pannakimaymaysana” kadagiti tattao nangruna dagiti nagsagana kadagiti nadumaduma a kalamidad.
Mabalin a pudno daytoy ngem panagkitami, adda naun-uneg a gapu no apay a saanen nga iti EDSA a sinelebraran ti gobierno nasional ti People Power revolution a nangiyalimpatok ken ni Cory Aquino a presidente iti pagilian.
Saludsod: naamiris ngatan ni Pres. Aquino nga iti uneg ti 28 a tawen, saan a nagun-od dagiti panagbalbaliw nga inkari ti rebolusion dagiti umili?
Kalpasan ti 28 a tawen, agraira latta dagiti panagkunniber, dagiti panagtakaw iti kuarta dagiti tattao, dagiti pannakailidding ti kalintegan dagiti babassit, dagiti agtultuloy nga ibibileg dagiti babaknang idinto nga ad-adda a pumanglaw dagiti marigrigat.
Nakananama idi ti bukel a naitugkel iti altar ti rebolusion. Ngem sayang ta nagbalin a kuribateg ti rimmusing a mula iti EDSA.#


text:
Rehion ti Hokuriku
Ti Rehion ti Hokuriku (北陸地方 Hokuriku chihō) ket mabirukan idiay amianan a laud a paset iti Honshū, ti kangrunaan nga isla iti Hapón. Naisanglad daytoy iti igid ti Baybay iti Hapón iti uneg ti rehion ti Chūbu.[1] Gangani a kapadpadana daytoy ti Probinsia ti Koshi ken Hokurikudō a lugar iti sakbay a moderno a Hapón.
Ti rehion ti Hokuriku ket makairaman kadagiti uppat a prepektura iti Ishikawa, Fukui, Niigata ken Toyama,[2] anupay kasta ti Niigata ket sagpaminsan a mairaman kadagiti sumaganad a rehion:
- Shin'etsu (信越): a mairaman dagiti prepektura ti Niigata ken Nagano
- Kōshin'etsu (甲信越): a mairaman dagiti prepektura ti Niigata, Nagano ken Yamanashi
- Hokushin'etsu (北信越): a mairaman dagiti rehion ti Hokuriku ken Shin'etsu
Dagiti linaon
Dagiti kangrunaan a siudad[urnosen | urnosen ti taudan]
Dagiti kangrunaan a senttro ti populasion iti Hokuriku ket:
- Niigata (nainaganan a siudad)
- Kanazawa, Toyama (dagiti bugas a siudad)
- Fukui, Jōetsu, Nagaoka (dagiti naipangpangruna a siudad)
Kadagitoy, ti Niigata ket isu ti kadakkelan nga addaan ti populasion iti sumurok a 800,000.
Dagiti industria[urnosen | urnosen ti taudan]
Ti kangrunaan nga industria idiay Hokuriku a lugar ket mairaman dagiti kimiko, medisina, turismo, teltela ken makina ti tela, nadagsen a makina, panagtaltalon, ken panagkalap. Ti Koshihikari, daytoy ket maysa a nalatak a kita ti bagas ket naipangpangruna a produkto iti rehion ti Hokuriku.
Klima[urnosen | urnosen ti taudan]
Ti rehion ti Hokuriku ket addaan ti kaaduan ti tomo iti niebe kadagiti amina nataengan ken mamulaan a rehion iti lubong. Daytoy ket gapu iti namaga a Siberiano a masa ti angin, nga agparang-ay ti nagato a dam-eg iti rabaw ti Baybay ti Hapon, ket mapilit dagitoy nga agpangato no masabatda dagiti banbantay iti Honshū, nga agpataud dam-eg a paababaenna a kas ti niebe.
Ti atiddog a tiempo ti panaglalam-ek ken napuskol a niebe iti daytoy a rehion ket nailadawan idiay Hokuetsu Seppu, ti maysa nga ensiklopedia nga obra iti naladaw a Edo a panawen a nagilanad ti biag idiay Uonuma a distrito iti Prepektura ti Niigata.
Ti rehion ti Hokuriku ket isu pay ti disso para iti nobela ni Yasunari Kawabata a Niebe a Pagilian.
Kitaen pay[urnosen | urnosen ti taudan]
- Rehion ti Kōshin'etsu
- Rehion ti Shin'etsu
- Rehion ti Tōkai
- Rehion ti Tōhoku
- Kitamaebune
- Hokuriku Shinkansen
- Hokuriku Main Line
- Hokuriku Expressway
Dagiti nagibasaran[urnosen | urnosen ti taudan]
- ^ Nussbaum, Louis-Frédéric. (2005). "Chūbu" iti Ensiklopedia ti Hapón, p. 126 iti Liblibro ti Google.
- ^ Nussbaum, "Hokuriku" iti p. 344 iti Liblibro ti Google.


text:
BAGUIO CITY – Kinuna ti mayor a nailatang ti P100 milion a pakpakauna a pondo para iti pannakapasayaat ti tiendaan ditoy.
Kinuna ni Bautista a naggapu ti P100 milion manipud iti sobra ti budget idi 2007 ket saan a kasapulan nga umutang ti gobierno ti siudad para iti nasao a gannuat.
Kinuna ni City Mayor Reinaldo Bautista nga adda pannuporta dagiti amin nga estakeholders iti total a pannakapasayaat ti tiendaan ti siudad a marugian iti mabiit babaen ti pannakasukat ti pasdek a naggianan ti dry goods sections a napuoran itay nabiit.
Agdagup iti 56 nga stall owners ti napadisi iti uram idi Abril 11 a nangrugi iti alas 4:20 iti parbangon ken sa laeng nakontrol dagiti bumbero kalpasan ti maysa nga oras.
Mapattapatta a P3 milion ti pateg dagiti dimmapo a tagilako ken sanikua iti pannakauram ti dry goods sections.
Panggep pay ti city government a marenobar ti Rillera building ken manayonan iti sabali pay a kadsaaran ngem in-inut pay laeng agsipud ta adda pending a kaso a sangsanguen ti tiendaan publiko.
Kinuna ti mayor a naaddaan iti sobra ti budget agsipud iti nasayaat a performance ti lokal nga ekonomia a nagtungpal iti ad-adu a koleksion nga agdagup iti P1 bilion.
Kanaig daytoy, nangilatang pay ti city government iti P35 milion para iti pannakagatang ti maysa a dump truck, P8 milion para iti pannakagatang kadagiti patrol cars para kadagiti polis.


text:
Daytoy a pagay-ayaman ket indonar ti Cabugao Organization of Southern California (COSCA) iti panangilungalong ni Atty. Romeo Sajor, Opisial ti nasao nga organisasion. Ti Gobierno Munisipal ti ili a Cabugao nga idauluan ni Mayor Edgardo “Ediboy” S. Cobangbang, Jr. ti mangtarawidwid kadaytoy a pasilidad ti pagay-ayaman ket maipaay para iti sapasap nga umili ti Cabugao.
Iti pannakiuman ti Web In-Action iti kaaduan a nagannak a mangkadkadua ti annakda nga agay-ayam, impeksada ti panagyamanda kadagiti naayat ti panagpuspusona a kakailian a nangidonar kadagitoy a pagay-ayaman kasta met iti Gobierno Munisipal a nakaitalkan daytoy a proyektoda.
Maysa a talged dagiti agay-ayam nga ubbing ket ti rubber mat a nayaplag iti semento a mangagsep ti pannakaisan-ek dagiti agay-ayam, segun kadagiti naginstolar.
Agsipud ta maisalumina ti klasena a paglinglingayan daytoy kadagiti ubbing a mapan iti Parke, di magatadan ti ragsak a gubuayenna iti rikna dagiti ubbing kadaytoy a naiyusuat a recreational facility.
Nupay kasta, imbatad ni Mr. Gerry Sevilleja, Park Warden, a kitaenda a kanayon nga ubbing laeng ti agusar (10 ti tawenna nga agpababa), ken mamantener ti urnos ken kinasayaat ti panagay-ayam dagiti ubbing. # (Web In-Action)


text:
Monday, February 4, 2013
NAPADAYAWAN A BRGYS. TI SIGLAT, BINIGBIG TI PAMILIA-LGU
Cabugao, Ilocos Sur – Kalpasan ti Flag Ceremony iti Pebrero 4, 2013, impeksa ni Mayor Edgardo “Ediboy” S. Cobangbang, Jr. ti ragsak ken panangkablaawna kadagiti barangay a nangabak iti Siglat Awards 2012 idi Pebrero 3, 2013 iti NSCC Plaza, Caoayan, Ilocos Sur.
Naulit ti pannakaited dagiti Plake ken Sertipiko ti pammadayaw kadagiti Barangay Siglat Winners ken Opisialesda iti imatang ti Pamilia-LGU nga idauluan ni Mayor Ediboy ken kadagiti kameng ti Sangguniang Bayan nga imatonan ni Vice Mayor Danny Q. Gazmen.
Imbatad ni Mayor Ediboy nga agserbi a kas pagsarmingan ti kinapudno dagiti lider a nakilaok iti pasalip ta ammoda ti ar-aramidenda kadagiti pagrebbenganda. Daytoy pay ti mangpalag-an ti trabahoda a mangpasayaat pay ti kasasaad dagiti umili a masakupanda. Innayon ti Alkalde Munisipal a padayawanna met dagiti nagpartisipar a barangay ket babaen ti rewarding system ket maguyogoy ti dadduma a barangay a makipaset kadagiti areas of concern ken kategoria iti Search for Siglat Awards para iti sumarsaruno a tawen. Pinagyamanan pay ti Ama ti Ili dagiti Siglat Winners iti akemda a nangted ti pammadayaw iti LGU-Cabugao iti “Kasiglatan Award” a nagun-odna ita a tawen ken ti Premio ken Plake a naited.
Naulit ti pannakaited dagiti Plake ken Sertipiko ti pammadayaw kadagiti Barangay Siglat Winners ken Opisialesda iti imatang ti Pamilia-LGU nga idauluan ni Mayor Ediboy ken kadagiti kameng ti Sangguniang Bayan nga imatonan ni Vice Mayor Danny Q. Gazmen.
Imbatad ni Mayor Ediboy nga agserbi a kas pagsarmingan ti kinapudno dagiti lider a nakilaok iti pasalip ta ammoda ti ar-aramidenda kadagiti pagrebbenganda. Daytoy pay ti mangpalag-an ti trabahoda a mangpasayaat pay ti kasasaad dagiti umili a masakupanda. Innayon ti Alkalde Munisipal a padayawanna met dagiti nagpartisipar a barangay ket babaen ti rewarding system ket maguyogoy ti dadduma a barangay a makipaset kadagiti areas of concern ken kategoria iti Search for Siglat Awards para iti sumarsaruno a tawen. Pinagyamanan pay ti Ama ti Ili dagiti Siglat Winners iti akemda a nangted ti pammadayaw iti LGU-Cabugao iti “Kasiglatan Award” a nagun-odna ita a tawen ken ti Premio ken Plake a naited.
Posted by Bayan ng Cabugao, Ilocos Sur at 11:29 AM
Subscribe to: Post Comments (Atom)


text:
Napnuan Karayo ti Tawen
January 15, 2009 7 Comments
(kenka Anib Gaius, maikatlo a putot)
Napnuan karayo ti tawen, nakkong.
Sinigseggaandaka dagiti kakam
iti mamingasut nga apros ti saklot
ni inam ken iti maminpulo met laeng a pulo
a paludip iti kona nga agur-uray kenka.
Mailiwda met iti baro a bara ti isbo
ken ti makatitileng nga ibit
ngamin saan met a madagdag ti siam
a bulan a panagestasionmo iti sidong
ti appupo ti agkinni-kinni a patong
ket wen, ammomi nga inanusam ti binigat
ken ti minalem a pannakatagtag iti CRV
a serbis. Ania ngarud ket masapul met ti panagobra
tapno addanto sidadaan nga isudsodmi
no kastan nga agrungaabka. Iti tunggal Sabado
a kaaddak ket idennetko met ti lapayagko
iti tian a pinabussog dagiti darepdep ket katawaak
dagiti kanarpaak ti kugtarmo.
Kalpasanna sukainak a singingiit dagiti sulsuli
ken kirkirak dagiti tapok
iti sipi a pagtarusam.
Kasta met a naynay a baro
a laba ti ap-ap ti dalagan uray ammok
nga ti umuna nga aldaw nga iddaam ket takkiam.
Ay, nasiimmo koma ti langa ni apongmo a baket
a mangbidingbiding kadagiti lampin
nga alos kadagiti kakam.
Nakitam koma dagiti mapirpirpir nga isemna
no kasta nga ipasirna ti nalitemen a katsa
sakbay nga itanebna daytoy iti danum
ti agatklorox a batia.
Addaka koman idi agsasaruno dagiti tanektek
ti saltek ket nasiputam koma ti panangsango ti pusa
ti ridaw sa met laeng agammusay ket idi kuan
addan dagiti appongmo iti Pangasinan.
Tinarapnos dagiti isemda ti panagkilikilmo
iti uneg ti tian ngem gaputa mabayagka pay laeng
a rummuar a kuna ti mammadto
nga ultrasound, tinaliawda met laeng ti dalan
sada kuna: ‘Agawidkami pay nakkong
ket dagiti dengnguenmi ken kasta metten
a mangisaangkami pay ti ugingenmi
tapno addanto manen pagpletemi a sumarungkar.’
Ay, nakitam laeng koma ti paludip kaniak ni inam!
A kas man kunana: ‘Piman pay a nagannak
saan payen a masango ti anak uray laeng
ti apagdarikmat.’ Ania pay, inarikapkon a,
ti ar-arak ti imam. Ket, anian ta idi
agragutkan a rumkuas, naipisok dagiti lupot
iti bag ket nabitbit pati termos!
Nasapsapaka ngem iti aldawmo
iti makadomingo. Sinalemsem pay daytoy barukongko
iti kasaor ti malem nga idilat ti baybay
ngem nabatikami met nga agur-uray ken Eman
(ti agadi kenka) gaputa nagaligusgoskami iti muging,
ti aligusgos a di makaidna
a taeng dagiti di agressat a gubat
kuna dagiti mamati. Malas iti palengke
ngem kunak a suerte ngamin timpuarka
a kas anib ti panagtunged ti tawen.
Kasinginnaka pay ti salemsem.
Sinabetnaka ti rag-o ni Manongmo Hans.
Rinay-awmo ti kabsatmo idi kamatenna
ti stretcher a nangitulod kenka
ti silid a pakakigtotam.
(Awan met ngamin ti bigao a pakaitar-apam!)
Ita, buniaganka iti nagan ti ilokano a balikas,
sika a pinutot ti puli ni Amian
salaknibannaka koma ti birtud
ti angin, Anib Gaius.


text:
STO. DOMINGO, Ilocos Sur – Ti karabasa ti itandudo ti gobierno munisipal ditoy a kangrunaan a produktona para iti programa a one-town, one product.
Kinuna ni ABC President Ernesto Tadeja a maysa nga ektaria ti mamulaan iti karabasa iti Brgy. Sto. Tomas.
Nangted ti Dept. of Labor and Employment iti P1M para iti pannakapadur-as ti squash noodles ditoy.
Naammuan a maigatang ti nasao a gatad iti makina a paggiling iti bunga ti karabasa tapno agbalin a noodles.
Agkikinnamayyet ti lokal a gobierno ditoy, Dept. of Agriculture, ken Dept. of Trade and Industry para iti pannakaingato ti kalidad ti squash noodles.


text:
SANTA, Ilocos Sur – Gapu iti naspak a sanga ti mahogany a naibalangan iti kalsada, naikras ti maysa a motorista a puon ti nakayospitalanna.
Naitaray ni Ronald Cardenas y Bajet, 56, naasawaan, ken residente iti Barangay Cabangaran, ditoy nga ili iti Metro Vigan Cooperative Hospital gapu iti sinagrapna a dunor iti tumeng ken dadduma a paset ti bagina.
Segun ti report, agdaldaliasat nga agpaamianan ti Kawasaki Rouser a minaneho ti biktima ket idi addan iti Sitio Dan Jose, Barangay Magsaysay District ditoy met laeng nga ili, kellaat a naspak ti sanga ti mahogany ket nagtupak iti paset a madalanan ti lugan.
Gapu itoy, naatalan ni Cardenas ti sanga a puon ti pannakapukawna iti kontrolna iti manibela a nagresulta iti pannakaikrasna iti kalsada.#


text:
CABUGAO, Ilocos Sur – Nakipagpaset dagiti kandidato ditoy nga ili iti maysa a misa a naangay iti St. Mark the Evangelist Church idi Marso 31.
Kinuna ni Fr. Felix Costales, kura paroko ditoy nga inyawisna ti mass and prayer for peace para iti kampania ti nadalus ken natalna a pannakaisayangkat ti eleksion inton Mayo daytoy a tawen.
Naangay ti misa ken karkararag para iti kappia iti nasao a simbaan iti alas otso y media.
Innayon ti kura paroko a saanen a maisayangkat pay ti peace covenant a pagpipirmaan dagiti kandidato idinto a linagidawna adda latta met dagiti insidente a mapasamak a kaadduanna a pakainbolbaran dagiti paspasurot kalpasan ti panagpipinnirma dagiti kandidato iti katulagan ti kappia.
Agpailayon iti puestona ni Mayor Edgardo S. Cobangbang, Jr., katiketna ni dati nga SK Federated President Victor Jose Savellano a para bise mayor.
Itay nabiit, kinansela ti Commission on Elections ti sertipiko ti kandidatura ni Amelia Amparo Sunio-Abarquez gapu ta mapapati nga American citizen.
Nagapela ni Abarquez ngem awan pay ti desision ti poll body no matuloy a kandidato para mayor. #


text:
Maika-70 a paralelo amianan
Ti maika-70 a paralelo amianan ket ti sirkulo ti latitud a 70 gradgrado iti amianan ti ekuador a plano ti Daga, idiay Artiko. Daytoy ket ballasiwenna ti Taaw Atlantiko, Europa, Asia ken Amianan nga Amerika, ken lumabas kadagiti akin-abagatan a baybay iti Taaw Artiko.
Iti daytoy a latitud ti init ket makitkita para kadagiti 24 nga oras, 0 a minminuto iti las-ud ti solstisio ti kalgaw ken Sibil a Suripet iti las-ud ti solstisio ti panaglalam-ek.[1]
Likmut iti lubong[urnosen | urnosen ti taudan]
Mangrugi iti Kangrunaan a Meridiano ken mapan nga agpadaya, ti 70° a paralelo amianan ket lumabas iti:


text:
VIGAN CITY – Immayda, nakitada ken naparukmada iti kinamanagsangaili daytoy a siudad.
Kastoy ti kababagas ti panagdayaw nga imbati dagiti opisial manipud Kidapawan City, North Cotabato kalpasan ti isasarungkarda ditoy itay Setiembre 10.
Kinuna ni Provincial Board Member Atty. Celestino Rapacon a saan a nagbiddut ti provincial government ti North Cotabato iti panangpilida iti Vigan City a pagpasiaranda agsipud ta adu ti naadalda a mabalinda a tuladen iti panagsublida iti lugarda.
Maysa kadagiti dinakamat ni Rapacon a napintas nga adaptarenda dagiti ordinansa ken resolusion a pinutar ti konseho ditoy a nangpadur-as iti siudad.
Iti uneg ti aganay lima nga oras, nagobserba ti delegasion iti electronic session ti sangguniang panlungsod ket dinayawda daytoy “paperless session” no sadino a naparpardas ken naan-annayas ti deliberasion iti uneg ti session agsipud ta addaan amin dagiti konsehal iti laptop nga aramatenda a pagputar kadagiti resolusion wenno ordinansa.
Adda pay maaramat dagiti konsehal a power point iti panangipresentarda iti idatagda a resolusion.
Gapu iti electronic session, napili ti Vigan City a 1st Runner-up iti Regional Local Legislature Award idi Enero daytoy a tawen.
Naipasiar pay dagiti bisita kadagiti tourist spots iti siudad, nangruna iti Heritage Village a pakasarakan kadagiti kadaanan a pagtaengan a naipatakder pay idi tiempo dagiti Kastila.
Nagustuan pay dagiti bisita dagiti native delicacies a produkto ti siudad.
Kinuna ni Rapacon, tubo ti Sta. Catalina, Ilocos Sur, a nabunga ti panagpasiarda iti Vigan City ken maipagpannakkelna ti nabara a pannakasangailida nga agkakadua.#


text:
Tignay ken Tagainep (Repost)
June 20, 2008 6 Comments
Maikasangpulo ti oras, rabii:
ti kingki ket agkirem-kirem
ket ti bulan nagindidi ti likudan ti ul-ulep,
agtagtagainep dagiti kayo ti adu a laylayus,
ti laylayus a maidarusdos iti lukong ti puso
ti darasudos a manglayus iti umok ni Namnama.
Maiyab-abel met ti rupa ti panagdara ti puso.
Iyar-arasaas met ti angin ti idadateng
ti saguyepyep a rugi ti salmo nga agtungtunglab
napasam-it man ti sermon,
addaan wenno awanan rason
ken panamati, agtukiad latta a mangbilang
kadagiti napuyatan nga arimpadek ti rabii
iti daytoy a tagainep.
Dagiti anniniwan ti gapu ket umay,
lumabas, agkatawa, agsangit:
ti alingasaw ti dara a tapok,
ti barabad ti dara,
ti anglem ti barabad a daradara,
ken ti nadait a nausar a balbala ket isu
ti saksi ti ingel dagiti dangadang
ti as-asug a nauyos,
ti nababaut a laglagip
ti biag a nagbirok kenni Crispin
ken ti Basilio ti nagudua a panunot a pumaypayapay
iti umel a panagpakada ti isusubli ni Namnama.
Nabunyaganen ti natay a dara ken asin
ni Agcaoili dagiti magna nga agpilpilay ken ayat.
Kadre met dagiti sarsarita ti rinnupak
ti uneg ken ruar iti dayta a panagdalliasat.
M-16 ti aglatlati ngem nakakasa ti naanus a kadua,
ti an-anib ken ti kalasag nga imnas
iti panagsurat manen ti daniw sadiay turod
ken sadiay bakir sadiay senado.
Iti ulimek ken ti panagulimek adda
di-pay-nalpas-a-gubat: ti dangadang ti baet ti pispis,
ti dangadang ti baba ti alipuspos,
ti dangadang ti ngato ti rusok,
ti dangadang ti batog ti puseg-
ti bisin a nailimed,
ti apges ti kamet ti dangadang ti baet ti sellang.
Iti ipapatay ti rabii
ti tungal binnatog ti tagainep,
ti tignay agbibiag,
ti tignay agbitbitin
iti maymaysa-maudi a biag.
(Binatingting ti parbangon dagiti kampana
ti altarko ket adda baringkuas a sumango ti baro
a bigat ti naaladan ken nagkallautang a tagainep.)
Saanen nga agrimat dagiti silaw
a pakdaar ti maikanem ti bigat a nabartek .
Ti tignay rumsik manen ti baet dagiti kullaiseg
ken baringkuas ti sardam ken parbangon.


text:
VIGAN CITY – Addan lead dagiti polis iti kinasiasino ti nanggudas iti Singaporean national iti maysa a hardware store ditoy siudad iti bigat ti Mayo 23.
Kinuna ti polis ditoy nga addan iti ikutda ti kopia ti recording ti CCTV camera a naimuntar iti New Born Lumber and Hardware a mangitudo iti lalaki a nangpaltog ken ni Cyril Gomez, 67, naasawaan, Singaporean national a retirado a major iti Army, agnaed iti Barangay San Julian Sur ditoy siudad.
Kas maibatay iti recording, nakatugaw ti biktima iti sanguanan ti lamisaan ti cashier ti pagtagilakuan idi inasitgan ti maysa a nakakallugong, nakadiaket, nakasiortpan, ken nakatisiert iti gray a lalaki, sana pinaputokan ti biktima.
Naglibas ti suspek babaen ti panagluganna iti nangisit nga XRM a motorsiklo a minaneho ti sabali a lalaki a mapapati a nagbalin a lookout iti pannakaisayangkat ti krimen.
Naitaray ni Gomez iti Metro Vigan Cooperative Hospital ngem saanen a naidanon a sibibiag.
Kitkitaen ti polis ti anggulo a maysa a hired killer ti nangpatay ken ni Gomez.
Sakbayna, iti interbio ni Peter Rebunal ken ni Marilou Gomez, asawa ti biktima a naipatangatang iti DWRS, nadakamatna nga adu dagiti napautangan ti Singaporean national a dina masingsingir a puon ti nangidarumanna kadagitoy iti korte.
Segun iti asawa ti biktima, adda uppat nga indarumda iti korte gapu ta dida agbayad iti utangda.
“Pattapattak a dagiti napautanganna ta dayta met laeng ti problema ni lakayko,” insungbat ni Marilou idi saludsoden ni Jun Ramos, anchorman ti Barangay Commando Brigada no adda suspetsana mainaig iti pannakapapatay ti asawana.
Nupay kasta, saan nga impalgak ti asawa ti biktima ti nagan dagiti indarum ti asawana gapu iti mapapati a dida panagbayad iti utangda.
Segun ken ni Marilou, umabot iti sangapulo ket lima dagiti napautangan ni lakayna ket P300,000 ti kadakkelan a pautangna.
Nadakamat pay ti baket nga adda nakasubang ni lakayna a babai a napan iti balayda nakisarita a saan pay a makabayad.
Iti kallabes, naireklamo iti radio ti biktima gapu iti agalingasaw a bangsit ti piggeryna iti barangayda.
Ngem kinuna ni Marilou nga awanen ti baboyda ken awan metten ti reklamo maikontra kadakuada.
Kinuna ti polis a makatulong ti recording ti CCTV iti panagimbestigada ket namnamaenda nga adda pagdur-asan ti kaso iti mabiit.#